amanoisuno/poet huggingface dataset:
句 張王臣
半落半開梅好處，似無似有草生時。
壽周益公  其一 李商叟
天佑熙朝世産賢，承平舊業至今傳。萊公少避中元日，潞國同生丙午年。翰墨獨傳千古秘，聲名崛在二公先。功成野服平園去，要伴靈龜巢碧蓮。
壽周益公  其二 李商叟
昨夜微雲概太清，銀河映带壽星明。祥開碧落中元節，人頌昇平上相生。天上異恩尊帝傅，洛陽好事寫耆英。長身獨樂園中老，疑是平園舊弟兄。
壽周益公  其三 李商叟
袖中勳業拂雲煙，筆底文章響澗泉。已是貴爲天下宰，不妨長作地行仙。蟻浮玉友秋初熟，鵲報銀河月正圓。滿引壽觴今夜看，相星重入太微垣。
疏山 李商叟
忙中安得此身閒，杖策西風自往還。今日已償雲水債，籃輿带雨下疏山。
壽周益公 李商叟
百年能幾見英豪，主聖臣賢未易遭。□□□□新制度，宗臣當國大勳勞。三師告老恩榮備，□□藏書日月高。猶有治安貽百世，天教仙子見蟠桃。
壽周少保 李商叟
皎皎銀河夜氣開，衆星重喜見三台。白麻詔自日邊下，紫府人從春際來。身被玉階新衮繡，手調金鼎舊鹽梅。鯫生頌德無他望，願與菁莪樂育材。
壽吳宰  其一 李商叟
神仙風骨本巍峩，日角珠庭氣更和。絳縣丹顔長不老，灞城銅狄會重磨。風高鶴算三千遠，天闊鵬程九萬多。弱水蓬萊歸未晚，道山瀛館看先過。
壽吳宰  其二 李商叟
清規三尺信持平，何獨聲華百里稱。易俗移風乃餘事，抑强扶弱見真能。翩翩氣岸真衝斗，湛湛心臺清映冰。爲問回資封壽母，不知今昔幾人曾。
壽吳宰  其三 李商叟
向曉親闈共舉觴，老人星出翠巖傍。狻猊奩暖沉香裊，孔雀屏開紗蠟光。霜月正當圓此夕，江梅先已發奇祥。定知與國長無極，壽考祺維頌魯章。
壽陳左相  其一 李商叟
龜蹲印勢接靈峰，傑出真賢盛代中。玉燕昔符仙夢異，金甌果覆相名雄。兩京政擬汾陽復，六計應論戶牖功。世合中興多喜色，邊頭時有捷書通。
壽陳左相  其二 李商叟
祥風吹曉動簾旌，香裊狻猊幾縷青。佳氣遠浮黄閣滿，老人高拱紫微明。月將圓影來華席，梅放新香入寶觥。千歲定知仁者壽，喜看無汗玉枝橫。
壽陳左相  其三 李商叟
萬方名教頼薰陶，相國由來德業高。固有才華亞韓柳，豈惟功業並蕭曹。恩逢圖像登麟閣，綵戲文鳴列鳳毛。可是平生耐官職，不容車馬閙庭臯。
壽陳左相  其四 李商叟
愚生自幼感磨鎸，才拙慚非宅相賢。甘遯山村承素萼，濫隨軒冕厠官聯。困魚止箔今誰念，倦鵲依巢只自憐。拜壽不辭千里遠，欲陪珠履侍陶甄。
壽時相  其一 李商叟
龍盤虎踞王金陵，傑出天人致太平。千載精神真會聚，一朝文物益彰明。扶持直使乾坤正，指顧能令海岱清。二紀同□□□□，□□□□□肥民。
壽時相  其二 李商叟
農家鼓舞總安田，億兆欣逢大有年。道路漁樵爭擊壤，江鄉薪米不論錢。含淳詠德聲盈耳，易俗移風事格天。守郡深漸無報稱，但陪民社感陶甄。
壽韓尚書  其一 李商叟
一時冠冕競加鞭，誰似先生晚節賢。鬢雪自因憂國選，顔丹端爲省塵緣。山林喜近生申日，海宇爭期致主年。聞道相看起安石，寧容高卧樂詩禪。
壽韓尚書  其二 李商叟
靈峰高映玉溪光，花草時薰知見香。未用胡麻金椀飯，且浮昌歜碧霞觴。松櫺照北塵埃遠，澗水流南氣象長。舞鶴獨知千歲永，風雲猶欲會明良。
壽辛太尉 李商叟
昭代群龍用，名家奕世昌。儲精生輔佐，挺秀誕忠良。郁郁充閭瑞，熒熒照室祥。蓮花雄址峻，竹箭慶源長。碩德宜廊廟，英材命棟梁。公清凌灝氣，嚴肅厲秋霜。寶運符千載，威名贍八荒。量陂吞玉海，言派瀉銀潢。功業彝章顯，謀猷棣萼芳。檢身金井潔，落節翠螭驤。列郡依仁牧，千英服智囊。精忠裨主聖，膏澤致時康。鄧禹重興漢，汾陽再造唐。公心平國是，勠力振朝綱。斧鉞安南服，威稜振北疆。溫恭謙節著，仁惠德風揚。鸑鷟金昆盛，貔貅虎旅强。望風辭印綬，當路悚豺狼。電掃除妖孽，雷驅息叛亡。一心仁以厚，五福壽而臧。論議留青簡，勳庸紀太常。鴻恩非易報，盛德固難忘。便合持樞極，那容著海鄉。莊椿祈不老，遼鶴竚來翔。願向中書府，年年薦壽觴。
壽傅憲 李商叟
籍甚河陽地，江山秀色連。家聲自巖野，帝夢協台躔。彝鼎功鎸勒，衣冠喜接聯。相門當出相，賢父又生賢。歲必爲霖雨，舟宜濟大川。渥洼龍種異，丹穴鳳毛鮮。擊甕知奇略，惜陰起妙年。五車胸磊磊，萬卷腹便便。韓柳堪同步，班揚可並肩。千言看落紙，一掃快飛煙。未說才如錦，端知□似椽。斯文當振耀，吾道不沉綿。揮麈談噴麝，書麟思湧泉。鴒原真孝友，鴈塔壓儒先。聲價機雲上，風流王謝邊。兩科能俯拾，百行更兼全。當代江都相，今時司馬遷。紬書蓬館盛，主爵粉闈專。致主心公正，經邦力勉旃。嘉謀辰必告，宣席夜應前。遽向急流退，猶爲郡紱牽。道州迎竹馬，漳浦示蒲鞭。一節方持遠，十行俄促還。雲霄知有路，雨露正無偏。復喜升華省，重聞擁使權。望塵將負弩，夾道看帷褰。善化能均被，仁風自廣宣。片雲時作雨，長夏水盈田。賦已無三窟，民今戴二天。江湖欣有歲，魚稻不論錢。爵未稱德耳，天宜厚報焉。宣勞更內外，清禁召騰騫。豈但狨遮坐，仍須錦護韉。華才方燁燁，王道正平平。草詔金門手，調羹鳳閣仙。勳華聯竹帛，儀表稱貂蟬。饋鯉嘉辰應，垂弧異氣躔。中元明日是，皓月隔宵圓。南圃開奇卉，東湖泛瑞蓮。屈巵浮蟻綠，曲篆引香旋。善頌詩三百，深祈歲八千。再摩金狄久，不許玉枝堅。鴻鴈昂霄遠，芝蘭滿砌妍。定知仁者壽，寧羨老而傳。自愧微生迹，嘗蒙先正憐。顧方紆墨綬，應念忝青氈。賸喜逢初度，將何見意虔。祺維遥獻祝，敢繼頌申篇。
句 李商叟
初日放晨光。
登舟客有誦杜詩春水船如天上坐之句因成一絕 徐恢
暖風收拾乍晴烟，春水西湖並半船。若使杜陵輕著眼，應言直下是青天。
讀劉賓客詩再賦 徐恢
山泉何地發輕雷，直使煙雲對面開。可惜隠侯無妙語，却教詩自雍州來。
余夜坐必看東湖詩心悟神會非它人所與知也比來老態併見殊覺少味感而成詩 徐恢
清絕東湖舊看詩，夜窗風味許誰知。眼花頭白今憔悴，不似向來燈下時。
蒙劉元中數示東坡詩 徐恢
無邪公文天所贊，汩汩詞源倒河漢。一篇新出紙爲貴，萬國爭傳金可換。晚節投荒無芥蔕，畢景著書自娛玩。天之所寶雷電取，渠不愛惜風雨散。兩河漕僚真好事，五筦遺文盡堆案。似聞傾蓋劇推許，親以削牘定真贋。分傳餉我枉銀鈎，貧室驟驚滿珠貫。無坫共推玉界尺，爭求當置鐵門限。世人不識蔡伯喈，欲問圖書覓王粲。
臨川洪守游南湖命予賦詩 徐恢
芙蓉堂前春水綠，芙蓉堂後春花開。芙蓉堂中醉歌舞，芙蓉堂下車如雷。輕舟弄水買一笑，遊人競逐牆陰來。浪痕不受塵滓涴，東風吹入黄金盃。鞦韆欲上綵繩穩，老翁稚子連聲催。遨頭春思濃似酒，劇飲誰能問升斗。博山香軟珠簾低，坐客請行時被肘。觥籌交錯興未已，更著山殽并野蔌。歸來門巷影散亂，舍南舍北黄埃走。輕衫短帽亦不惡，追歡豈落醉翁後。小姬顧盼揚秋波，十十五五細馬馱。紅旗夾道映斜日，金釵墜處肩相摩。旁觀定自雙眼飽，但見兩臉生微渦。從今湖上愈清好，纖腰長袖成奔梭。冥搜付與紙上語，朱顔爲我商聲歌。願公歸侍玉皇側，更向西湖弄春色。
寄題趙昌父發深省齋 徐恢
寄語前身杜拾遺，夢回深省不須疑。鐘聲薦處渾閑事，薦起鐘聲未起時。
紅梅 徐恢
江梅閑盡臘梅稀，又是紅梅占曉枝。却憶東坡詩上語，淡粧濃抹總相宜。
會故人二首  其一 徐恢
江南江北每淹留，懶聽寒蟬噪暮秋。句裏豈能窺鮑謝，暗中聊解識曹劉。清如老鶴翻秋露，快似神駒略九州。只恐蛟龍得雲雨，未容蓮社與僧遊。
會故人二首  其二 徐恢
毛郎才湧似潮頭，莫比寒蟲泣夜秋。要上蘭臺揖班馬，不聯石鼎玩侯劉。定知有道能醫國，稍喜談禪勘趙州。顧我雖無陶謝手，尚堪述作與同遊。
三賢堂 徐恢
六井猶存記，三賢尚有堂。地連金色界，廟接水仙王。市井空陳迹，杉松只舊行。唯公識真意，此處酒難忘。
望西興偶成 徐恢
痕痕雪壁隠疎烟，正是西興落日邊。潮水退黄山送碧，問人還有渡江船。
遊處州石門洞賦長句二十韵 徐恢
我聞石洞今幾年，一朝來繫秋風船。大船膖肛小船遠，漁舟替涉幽澗泉。拖舟上上抵砂礫，更與略彴相夤緣。黄冠道士衣翩翩，殷勤爲我臨澗邊。相逢一笑挽登岸，忽見珍館羅修椽。謝公舊隠無處問，洗眼但看山中篇。佳哉南國典刑在，大羹遺味朱絲絃。當是發興豈神助，兩峰對面攙青天。主人掉頭謂不爾，尚能飛瀑千仞懸。杖筇西下取微徑，其境過清神凜然。初疑窮冬藴積雪，驚飈擁下陰崖巔。又疑冰綃掛林杪，薄暮縹緲摇輕煙。蔽空乍覺微雨集，墮地復作跳珠圓。謝公得爾句偏好，我今其忍相棄捐。山奇水怪世莫測，神龍定自藏九淵。龍兮汝能水下土，胡爲懶惰貪晝眠。自淮以北皆故壤，犬羊爛熳疆域羶。挽河莫假壯士力，奔雷走電一洗湔。我詩雖乏漫郎語，强顔猶可供磨鎸。爲君他日落此筆，千秋萬歲令人傳。
燈夕多爲城中之約因賦此篇 徐恢
春來懶倦半相仍，全似諸方怕事僧。薄有篇章堪對酒，畧無情緒要觀燈。湖山帝里夢頻往，泉石吳鄉歸未能。四海平生幾兄弟，箇般滋味更誰曾。
漁父 游次公
竹裏茅茨傍小溪，粼粼白石護漁磯。想應日日來垂釣，石上蓑衣不带歸。
早起 游次公
銀牀露濕井華寒，自挈銅瓶汲水還。宿雨未乾池館靜，凉蟬猶在棟梁間。
耒陽道中 游次公
山頭磴石危梯險，山下荒田野草悲。更著秋風吹兩鬢，不消幾日盡成絲。
畫虎 游次公
平生射虎裴將軍，馬獰如龍弓百鈞。手撚白羽旁無人，注虎使虎不敢奔。須臾叢薄爛斑出，人馬不知俱辟易。矢如蓬蒿弓減力，將軍得歸幾敗績。徐行爪牙元不露，眈眈垂頭若微顧。尾翦霜風林葉飛，倏忽山頭日光暮。包家畫出真於菟，我尚不敢編其鬚。昔人作詩譏畫圖，吁嗟畫圖今亦無。
秋蟲 游次公
一氣動芒沕，鳴蟲應清商。天機發天籟，託彼蛩與螿。凄然起秋聲，感我徹肺腸。幽思不自識，遠興來何方。至音有如此，始晤韶與章。風霜入凄斷，月露皆悲凉。天地有聲樂，呻吟委寒荒。爾非絲竹奏，那得登君堂。
湖州題顔魯公祠堂 童敏德
挂帆一縱疾於鳥，長興夜發吳興曉。杖黎上訪魯公祠，一見目明心皦皦。未說邦人懷使君，且爲前古惜忠臣。德宗更用盧杞相，出當斯位誠艱辛。生逆龍鱗死虎口，要與乃兄同不朽。狂童希烈何足罪，姦邪嫉忠假渠手。乃知成仁或殺身，保身不必皆哲人。此公安得世復有，洗空凡馬須麒麟。
題新繁句氏盤溪  其一 句昌泰
黄塵沒車轂，平地得林丘。花木風光早，陂池煙雨秋。不彈長劍鋏，甘賦大刀頭。九軌利名痼，逢君應少瘳。
題新繁句氏盤溪  其二 句昌泰
從俗鮮所得，九牛中一毛。强牽麋鹿性，要學豹龍韜。野服顔常好，晴窗首自蚤。向來誤應聘，塵土污吾袍。
題新繁句氏盤溪  其三 句昌泰
客至輒命酌，爲言花已開。青山長委髻，白骨舊生苔。不飲固癡絕，能詩宜數來。頗憂明日雨，紅紫落成堆。
題新繁句氏盤溪  其四 句昌泰
勝簪不肯黑，浮頰故能紅。心寄塵埃外，春歸杖履中。徑松青謖謖，庭草碧茸茸。無術繫白日，年光如轉蓬。
句 洪邃
重重山勢荆門去，衮衮江流蜀道來。
敘州 史申之
東樓特傑少陵詩，鎖江頡頏涪翁題。兩翁詩陣屹相向，千載名與江山齊。
題錢過庭梅花圖 釋惟謹
已把神傳畫譜，又看格在詩評。月落難尋清夢，雪空乃見高情。
舟泊括蒼溪口 釋惟謹
茅店在山下，檥舟茅店邊。鐘鳴何處寺，日落滿溪船。欹枕雁初到，離家月又圓。向來曾過此，夜泊石門前。
答崑山李明府 釋惟謹
殘雲微綠一簾深，風送弦歌出晝陰。山近烟霞多變態，官清猿鶴亦歸心。錦囊剩有新詩在，庭戶何妨茂草侵。元亮曾爲蓮社客，許令飛舄遠相尋。
詩二首  其一 釋惟謹
年方十五去遊方，終日修行學道忙。說我半生辛苦事，石人應下淚千行。
詩二首  其二 釋惟謹
看了青燈夢不成，東風混雪落寒聲。半生客裏無窮恨，告訴梅花說到明。
句 釋惟謹
滿徑露漙黄般若，戛簷風裊翠真如。
寒食野步 釋文坦
寒食出重闉，郊原忽愴神。人悲新舊塚，花落古今春。名位空標史，賢愚盡委塵。斜陽回首處，壟木噪鴉頻。
餞友宰丹陽 万俟紹之
昔曾覘吏事，不是小規模。萬象胸中布，全牛眼底無。迅雷推敏速，片月對清孤。鐵甕城邊邑，今番凋瘵蘇。
傑閣 万俟紹之
傑閣倚空闊，身高眇萬山。棟雲飛縹緲，簷鐵閙虛閑。地步氛埃外，天威咫尺間。好風吹笑語，餘響落人寰。
方水滴子 万俟紹之
質由良冶就，心向主人傾。外倣片金制，中藏勺水清。兔毫芳露染，龍尾濕雲生。終令雙眸炯，曾窺妙女成。
陸墓寺 万俟紹之
距城纔五里，野景自蕭然。塘水清環寺，窯烟黑翳天。市多沽酒旅，橋列賣魚船。欲酹宣公塚，淵陵幾變遷。
旅中 万俟紹之
僦樓如斗大，不與嬾相便。杯酒常妨飯，瓶花亦費錢。狂蹤依客燕，短夢怯啼鵑。欲去老丘壑，無謀可買田。
次郊行韵 万俟紹之
蝶怕花殘舞更忙，隨風柳絮鬭輕狂。尋芳客去馬蹄倦，試酒人歸衣汗香。過雨千林舒翠葉，護田一水露針秧。留春無計空惆悵，信手敲棋語夜長。
送觀書記住山 万俟紹之
本是儒流學釋流，枝藤所寓即清幽。西山不用一錢買，北磵空爲百計留。禪向靜中能妙覺，詩于閑處得冥搜。秋風芳蒂甜如蜜，許我溪頭繫小舟。
游天平山白雲泉 万俟紹之
踏開松徑幾層陰，一勺寒泉洗客心。高處天風吹面泠，險邊石磴警人深。祠尊范像香煙潤，碑刻唐詩蘚暈侵。鳥道更通幽絕處，恨無足力可登臨。
游建康碧瑶洞 万俟紹之
洞口篔簹幾百竿，洞深襟袂易生寒。鹿眠桃塢春常在，鶴唳松梢夜未闌。瓦鼎香騰秋霧薄，石盤棋撒曉星殘。道人許換塵凡骨，同向壇前說煉丹。
謁曾祖提刑墓 万俟紹之
簪纓輝映紹興間，身後清貧陋巷顔。猶有雲仍在西浙，遠思霜露拜南山。祖風三世未應息，天道百年今好還。欲去欲留松下路，藤花染淚路斕斑。
席上次韵 万俟紹之
東風幾度客京華，今日飄零天一涯。無奈剛腸欺竹葉，幸因清坐對梅花。更長不覺銷銀燭，寒峭從教透碧紗。語到前朝行樂處，綠楊深院是誰家。
呈印主學 万俟紹之
君世通城我石城，不堪兩處總烽塵。向時未快披雲願，今日同爲避地人。襟宇光風無盡藏，杯盤夜雨有餘春。喚回十載槐黄夢，欲借靈槎去問津。
婢態 万俟紹之
纔入園中便折花，厨頭坐語是生涯。不時掐數週年限，每事誇稱舊主家。遷怒故將甌碗擲，傚矉剛借粉脂搽。隔屏竊聽賓朋語，汲汲訛傳又妄加。
次新竹韵 万俟紹之
籜粉飄零幹拂簷，午陰比似舊時添。棲留薄霧生秋意，勾引清風滌夏炎。弱質自同詩骨瘦，新竿也學舞腰纖。丁寧養就化龍杖，休劈輕絲織繡簾。
訪新城宰 万俟紹之
野花香細綠陰成，風著征衫暑尚輕。流水有聲如學語，亂山無數不知名。柘林葉盡蠶初熟，麥隴人行雉不驚。少駐籃輿聊問俗，兒童亦說長官清。
餞常熟宰  其一 万俟紹之
籠鶴歸來到北關，玉墀春裏趣朝班。九重定問琴川事，爲奏通川一渡閒。
餞常熟宰  其二 万俟紹之
多幸三年依德字，喜無一事到公庭。庭前柳是公遺愛，去後相看眼更青。
金陵郊行 万俟紹之
快提金勒走郊原，拂面東風醒醉魂。好景流連天易晚，來朝更過杏花村。
冬閨怨 万俟紹之
塑出獅毬對畫闌，笑呼女伴傍前看。宮鞋濕透猶堪著，未抵空閨繡被寒。
寄永興窣兄  其一 万俟紹之
相閥崢嶸南渡初，萬事遺緒要人扶。從知物理終無否，棠笏于今屬魏謨。
寄永興窣兄  其二 万俟紹之
憶昔京華聚首時，大兄常念阿連癡。別來相望天涯遠，長誦對床風雨詩。
題扇面 万俟紹之
起晚慵粧立小樓，杜鵑聲裏萬紅休。儂愁未逐春酲解，飛盡楊花不舉頭。
元夕 万俟紹之
小小茅居傍野橋，青燈一點度元宵。新詩多在景中得，宿酒都從睡裏消。繞舍菜滋春後雨，過門船趁晚來潮。休嫌不住繁華境，最喜親朋近可邀。
巾山曉望 岳甫
角逐東來幾巨鼇，化爲奠位兩山高。江楓作意紅千疊，野水何心綠一遭。露洗松巔沈曉籟，霜明天際察秋毫。會須竹院求餘地，歲晚安閒讀楚騷。
凌丹亭 岳甫
石門莎徑綠回環，月掛虛簷滴露寒。自有松風時度曲，我琴高掛不須彈。
歸田 陳紹年
咫尺天關隔，丹心空上書。便隨遷客返，還就野人居。竹裏烟喧雀，溪頭沙汎魚。飛泉觀物性，俯仰自舒徐。
香爐山 鄭鑑
峙立交輝紫翠間，疎簾半捲鎮長閒。神仙似有祈年術，一縷青煙起博山。
焚衣街 馬之純
玉指親裁五彩衣，尚方工作極纖奇。看來亡國都緣此，𬋖向通衢了不遺。鷸羽化爲青燒去，雉頭還有紫煙隨。更須大字書華表，要使將來盡得知。
烏衣巷 馬之純
依依燕子可憐生，相向於人真有情。不道華堂曾止息，如今窮巷莫經營。六朝盛事同流水，千載遺蹤只舊城。白日飛忙難話此，話時須等夕陽明。
宋帝馳道 馬之純
南城來到北城隅，更北直趨玄武湖。一上雕鞍三十里，兩傍官柳數千株。六朝都邑真如此，舊日咸秦得似無。暑月行人不張盖，漫天自有翠屠蘇。
白楊路 馬之純
此路如何名白楊，白楊林木苦非良。聞知宰樹常多種，想見墳塋在兩傍。三國英雄塵一窖，六朝興廢字千行。行人過此休惆悵，往古來今總渾茫。
周郎橋 馬之純
周郎可是世英豪，談笑功成乃不勞。爾大阿瞞猶似此，茲時小笮定應逃。雙鞬錦領紛相逐，白羽青絲各自操。料得軍行爭看此，霜天健鶻已辭絛。
二十四航 馬之純
秦淮二十四浮航，何似高高虹作梁。恐有兵戎來暮夜，可除扳索當城隍。淮深尚欲橫鞭渡，河廣猶將一葦杭。好是維持令有道，却將夷狄守封疆。
四航 馬之純
要識當時朱雀航，秦淮岸口駕浮梁。既爲銅雀施重屋，又作璇題揭上方。波底浄涵樓閣影，橋間望斷水雲鄉。不知此處今何在，須有遺基在兩傍。
麾扇渡 馬之純
此扇拈來一羽輕，如何退得十千兵。百年雨露蒙君賜，一日衣冠繫賊營。正欲倒戈爲向背，遠觀揮手極分明。而今但得旌旗白，便可中原取次行。
雞鳴埭 馬之純
臺城五里到青溪，埭在青溪西復西。向日只緣貪射雉，常時過此始鳴鷄。翬鷂用處亦無幾，羽翮貢來誰敢稽。便是遊田須有節，如何晨夕恣荒迷。
桂嶺 馬之純
桂花千樹占嵌巖，絕勝淮南一小山。竽籟有時吹木末，天香無限滿人間。懸知彼處有金粟，爲見如今聞麝蘭。躡磴緣崖期採摘，分明如向月中攀。
栽松峴 馬之純
鍾山山上亦僮僮，吏課何妨使種松。還似農桑分殿最，亦如榆柳計功庸。初時出土平如薺，後日橫空矯似龍。每見路傍多合抱，不知手植是誰儂。
秦淮 馬之純
城中那有大川行，惟有秦淮入帝城。十里牙檣并錦纜，萬家碧瓦與朱甍。船多直使水無路，人閙不容波作聲。流到石頭方好去，望中渺渺與雲平。
玄武湖 馬之純
萬頃冥茫水拍隄，當時於此習舟師。長江天險雖堪恃，鬭艦人謀可勿施。莫使黑龍離舊窟，且教玄武入新詞。如何又作蓬瀛景，地節來遊看水嬉。
半陽湖 馬之純
一半寒泉一半湯，同爲此水異炎凉。湯泉是處雖多有，鍾阜斯池特廣長。誰說吹噓如口鼻，或云底下有硫黄。好尋舊迹重開鑿，地寶無容久瘞藏。
燕雀湖 馬之純
在昔曾爲舜帝墳，象來耕作鳥來耘。今茲封土麒麟冢，乃有銜泥燕雀羣。玉海沖融侔至性，錦江燦爛擬高文。區區羽物猶依戀，想見人情望白雲。
青溪  其一 馬之純
人道青溪有九曲，如今一曲僅能存。江家宅畔成花圃，東府門前作菜園。登閣尚堪觀疊嶂，泛舟猶可醉芳樽。料應當日皆無恙，苕霅瀟湘不足言。
青溪  其二 馬之純
人日泛青溪，青溪曲易迷。船回波上下，簾捲日東西。景物行行見，壺觴處處携。浮航消得醉，極目水雲低。
潮溝 馬之純
潮溝溝外盡深泥，泥上潮生溝却低。直向北行連運瀆，折從東去入青溪。空中不斷檣烏過，岸上相望瓦翼齊。好是畫橋深北處，荷花盈蕩柳垂堤。
直瀆 馬之純
直瀆如何計得工，長江雖遠欲相通。比嘗開鑿不勝苦，已復淤填還似空。聞鬼夜中皆有語，棄泥江裏解成功。有司號令纔依此，衮衮波流漸向東。
善泉池 馬之純
十頃青瑶浸碧流，更添景趣極深幽。帝爲九洲十八島，上有五城十二樓。苕霅荷花風度曉，瀟湘蘆竹雨生秋。昭明心想知何似，好聽騎鯨汗漫遊。
覆盃池 馬之純
當初一馬過江來，幕府山頭刈草萊。無數流離未安集，幾多政事合圖回。只應早起觀庭燎，安得時常近酒盃。江左中興仗誰力，一池春水泛新醅。
柵塘 馬之純
六朝何處立都城，十里秦淮城外行。上設浮航如道路，外施行馬似屯營。關防直可防津渡，緩急徒能御盜兵。非是後來謀改築，如何今日作陪京。
橫塘 馬之純
如今何處是橫塘，在府城南淮兩旁。魏蜀兩都皆不似，蓬萊三島足相方。烏衣巷口排金屋，朱雀橋邊立粉牆。有底繁華難說似，何妨把作畫圖張。
景陽井 馬之純
應說兵來且莫降，急尋宮井共深藏。側身待作凌波步，仰首還成半面粧。已分葬埋依古甃，可憐牽挽出銀牀。至今汲水人皆說，猶带烟脂舊日香。
應潮井 馬之純
俯看滄海仰看山，相去分明霄壤間。有井無冬亦無夏，與潮俱往又俱還。想應透徹深無底，怪得浮沉轉似環。不用浙江亭上望，請君來此一憑欄。
藏冰井 馬之純
向日周家有凌人，後來此事特相因。冬時室內收藏早，夏日宮中給賜新。但得滿盤堆水玉，不須對面著風輪。看來深闊能多少，調得陰陽冷熱均。
八功德水 馬之純
鍾山有嶺號屏風，碧石青林一徑通。聽得山腰鳴陸續，看來海眼浄浺瀜。初嘗但得煩心解，再飲能令百慮空。軟美輕清無限好，經中所說正相同。
汝南灣 馬之純
當時只號汝南灣，後有三人住此間。自謂逸民須隠約，並稱賢士想高閑。祇緣水味都殊異，且欲鄰居數往還。好是有時相就飲，不妨鐺脚對青山。
長命洲 馬之純
如何長命作洲名，梁武當時此放生。鵝鴨成羣如市肆，鷄豚無數似屯營。豈知半被狸奴食，寧免私爲鶴戶烹。不殺自然能不放，却將實禍博虛聲。
儀賢堂 馬之純
鶴髮龐眉四老人，鶉衣躡履一何貧。堂中論事君心喜，寺裏譚經衆說新。蜀杰仉{黹耑}皆古字，甪黄園綺定前身。胡爲朝士無人識，惟有昭明極見親。
蠶堂 馬之純
桑林倒影媚晴川，中有蠶堂半燠寒。翟茀先期移過此，鞠衣拂曉定來看。未眠曲薄心方急，已洗繰盆事始寬。瞻彼北宮猶若此，田家婦子可偷安。
白鷺亭 馬之純
白鷺亭前白鷺飛，山如屏障水如圍。水中獨立鸞窺鏡，沙上羣行雪滿磯。白日不來爭碧樹，有時同往送斜暉。江山得此方成畫，撩得遊人不憶歸。
白鷺亭和人韵 馬之純
一見斯亭喜可知，風來拂拂更清微。青山坐處天開畫，白鷺飛時雪滿磯。何必搜奇效康樂，正應得句似玄暉。最憐別浦潮生後，須有征帆萬點歸。
東冶亭 馬之純
舊時只說東西冶，今日轉爲長短亭。無奈梅花臨水白，可堪柳色向人青。十分瀲灧苦難把，三疊凄凉誰忍聽。不道離愁堆滿屋，往來車馬放教停。
新亭  其一 馬之純
相對何庸作楚囚，一時凜凜氣橫秋。定知決意誰能止，何事空言竟亦休。敢謂扶持非爾力，要須恢復有奇謀。壺漿滿路無人至，空使遺民歎白頭。
新亭  其二 馬之純
新亭見說在山頭，看見江河衮衮流。何事後人輕變改，不教遺址且存留。憐他一代稱賢相，說此諸人似楚囚。若使有人來訪舊，一番人見一番羞。
新亭  其三 馬之純
憶昔諸賢扶晉室，冠蓋多於此雲集。坐中翻作兒女悲，世換人非但陳迹。我來正值三月春，花落鳥啼春寂寂。江河雖異事略同，風景不殊今視昔。磨滅英雄得喪多，山重水複無終極。安能鬰鬰老江左，尅復神州當勠力。未論重見管夷吾，祇今誰爲楚囚泣。徙倚令人三歎息，徙倚令人淚橫臆。狄夷相殘春又春，時乎時乎難再得。
白下亭 馬之純
白下非今白下亭，府城西北舊曾城。石山四面若環合，江水一條如带橫。庾亮憑高臨賊騎，安都間道走齊兵。地形峻極真如此，全勝當時却月營。
勞勞亭 馬之純
誰把勞勞目此亭，從來於此送人行。三盃別酒傾桑落，一曲離歌唱渭城。此到伊邊還幾日，不知何日是歸程。分携更復憑高望，滿目青山萬疊橫。
不受暑亭 馬之純
驅車曾向暑中來，望見塵襟已豁開。裊裊羊腸知幾折，亭亭鳳翅與俱回。渭川沮洳何如此，佛國清凉亦快哉。久坐不禁清霧濕，却須酒力喚春回。
鳳凰臺 馬之純
鳳凰不見祇空臺，底事臺存鳳不來。應到緱山還且住，定游阿閣不能回。江山不改當時舊，賓客何妨盡日陪。待作簫聲勾喚處，有時飛舞下雲堆。
雨花臺 馬之純
居士室中天女現，生公臺上雨華懸。只因妙語傾人聽，非有真花墮我前。却似文章稱錦麗，亦如咳唾說珠圓。不知誰向癡人道，令望虛空眼欲穿。
烽火臺 馬之純
此到西陵路五千，烽臺列置若星連。欲知萬騎還千騎，只看三烟與兩烟。不用赤囊來塞下，何須羽檄報軍前。如何向日緣褒姒，無事蓬蓬火又燃。
獨足臺 馬之純
無端獨足上高臺，以咮縱橫作字來。茂草爲灰猶可解，朱門傍水直難猜。宮城後向煙中盡，府第還當洛口開。洪範五行劉向傳，莫言其說盡迂迴。
齊雲觀 馬之純
高高真是與雲齊，直到青霄不用梯。三閣連延須在下，層城突兀亦居低。俯看落雨自天半，平視流星從屋西。好是嬪嬙遊翠輦，却如僊子駕青霓。
層城觀 馬之純
人世佳期惟七夕，星躔至巧是天孫。直從樓上將身乞，所欠雲間著手捫。聞得鵲聲云報喜，看來蛛網似傳言。工夫只是憑心手，此外冥茫不足論。
古華林苑 馬之純
當時園上想歡娛，不見當時見畫圖。縹緲神僊來絳闕，分明人世有蓬壺。庭花唱斷風生砌，蓮蕩歸來月滿湖。萬點華燈星似綴，明朝簪珥得青蕪。
古芳林苑 馬之純
昔日曾爲府署來，誰人都把插桃栽。不聞華屋笙簫響，但見芳林錦繡堆。幾度劉郎來觀裏，半年阮客住天台。如今此地知何在，桑柘成陰撥不開。
古南苑 馬之純
當時南苑最新奇，勝似其他東復西。多少園亭行不到，從橫石徑動成迷。香風十里荷花蕩，翠影千行柳樹隄。伊被何人曾借住，端如誤入武陵溪。
詠臺城 馬之純
吳時後苑晉宮城，見得當時似玉京。往事茫茫同水遠，長郊渺渺與雲平。珠璣常向耕鋤得，禁禦今爲陌路行。只有月華還似舊，徘徊花上聽寒更。
石麒麟 馬之純
石虎石羊還石人，此間獨有石麒麟。定應側近藏陵墓，仗此威靈護鬼神。一石琢成高且大，兩頭相望儼如真。參天宰木知何在，今與漁樵作四鄰。
斷碑 馬之純
百尺豐碑立路南，盡停車馬試來看。不知神道是誰墓，爲問康王何代官。初謂流傳須永永，安知磨滅已漫漫。姓名不足標青史，休把將來碇石看。
鍾山 馬之純
石城爲虎此爲龍，都邑無如此地雄。萬壑千巖皆拱北，三江七澤盡朝東。埋金依舊祥光現，鑿浦仍前地脈通。吳晉六朝嘗已驗，如今留鑰比關中。
石頭城 馬之純
幾年聞說石頭城，初謂堅牢似削成。只是一拳如卓望，初非四面有樓棚。依山最好防車騎，舉眼何防矙賊營。爲問區區徒自守，何如席卷向宸京。
幕府山 馬之純
當初一馬過江來，幕府權宜向此開。萬里封疆吾舊物，一時賓客爾多才。建臺此事雖堪羨，掩泣其人更可哀。相視不曾言及此，欲教天意此時回。
靈和殿前蜀柳 馬之純
此柳栽從蜀郡移，宮中諸柳不能垂。祗緣草木根靈異，非是乾坤雨露私。輕似行雲清似水，軟於吹絮細於絲。風流可愛如何比，最是風生月上時。
天闕山 馬之純
不知象魏欲何爲，布政頒條總在茲。凡有往來須仰視，庶幾衆庶可周知。後來江左當新造，好向城隅踵舊規。却指牛頭作天闕，此言多少被人嗤。
清暑殿 馬之純
見說當持百尺梁，四圍修竹翠雲長。正當盛暑都無熱，不有薰風亦自涼。那與人間同日月，直疑天上兩陰陽。有時更取龍皮浸，凜凜如飛六月霜。
梅梁殿 馬之純
太極初時欠一梁，漂流偶見石城傍。曾聞禹廟還如此，可見川祇欲效祥。不但千年無朽蠹，能令滿殿有芬香。要將盛事傳來世，畫出梅花十丈長。
潛鶴鼓 馬之純
板木爲腔冒以皮，其中寧有鶴來棲。如何音響聞西洛，未必源流自會稽。既被兵人都擊破，却云禽鳥不鳴嘶。分明僞妄無人辨，可笑諸人識見迷。
促粧鍾 馬之純
禁鼓城頭報五更，景陽樓上打鍾聲。祇疑髣髴天將曉，不省徘徊月尚明。閃閃青燈星戶綴，鬆鬆綠鬢霧窗橫。蜂黄蝶粉都描得，那有鴉兒畫不成。
銅螭署 馬之純
洛陽當日鑄銅螭，徒得形模怪且奇。玉刺口中藏不見，蟲居腹內出無時。移來建業尚如此，徙在江陵無復茲。此說流傳真誕妄，便當不信不須疑。
金城柳 馬之純
金城四面柳爲營，此日征西路再經。憶昔僅能高咫尺，如今端可拂青冥。清眸漸隔花中霧，綠髮俄懸鏡裏星。功業未成多少事，攀枝挽葉淚淋零。
東山謝安 馬之純
人物江南第一流，居常不肯利名求。壯年甘向東山隠，暇日須將妓女遊。既與斯人嘗共樂，固應有患即同憂。後來一爲蒼生起，破敵成功祇坐籌。
披香殿 馬之純
繡栭藻井柏爲梁，翡翠簾櫳映璧璫。寶篆煙雲凝馥郁，華林錦綺競紛芳。荷花永晝湘江靜，桂子西風陌路長。最是春衣裁已就，領巾飄動盡天香。
古越城 馬之純
府城西北瓦棺東，尚有遺基在此中。旋折纔方二里許，規模不得小邦同。正當進取爭彊霸，聊作屯營備敵衝。老范智謀曾不識，却云爭似建康宮。
西州城 馬之純
運瀆居東西冶城，西州遺迹甚分明。多言東晉纔經始，或說孫吳已創成。池苑春風羅綺市，樓臺夜月管絃聲。入門盡是嬉遊地，惟有羊公不願行。
王導宅 馬之純
當時一馬渡江來，幕府山頭刈草萊。四海紛披都似此，一時締創亦艱哉。朝綱治具提還挈，國本人心壅更培。輔佐中興功第一，應須千尺上雲臺。
陸機宅 馬之純
只聞二陸住華亭，却有書堂在秣陵。如此弟兄無比擬，翕然京洛有聲稱。辯亡著論真難及，受命專征若易能。十萬河橋俱潰散，儒生虛語不堪憑。
沈約宅 馬之純
飽觀明月雙溪水，徧倚清風八詠樓。但見遺蹤留婺女，安知故宅在昇州。文章至好雖堪羨，節行全虧亦可羞。看得齊梁相禪際，只宜稱隠不稱侯。
江總宅 馬之純
青溪第宅鬭鮮妍，最是江家宅可憐。路上行人爭指處，橋邊遺跡尚依然。南冠辭住長安日，北客歸來建鄴年。惜此屋廬還似舊，不知曾讀黍離篇。
三山 馬之純
九華境上曾親歷，五老峰前亦屢過。不似三山殊媚好，何須千仞極嵯峩。翠圍宛似屏間畫，綠折全如水上波。況與滄江苦相近，見來心眼定如何。
卞壼墓 馬之純
當時風俗尚清談，笑道公心瓦石含。臨難此曹皆處女，惟公一箇是奇男。一門忠孝真難得，六代衣冠孰與參。墓草沒頭人不見，令人惆悵極無堪。
謝安墓 馬之純
中興江左百餘年，人物誰如太傅賢。桓賊尋常思問鼎，苻秦百萬已臨邊。笑談解折姦雄銳，指顧能摧敵陣堅。平昔經綸纔試此，依然賫恨向重泉。
冥漠君墓 馬之純
經營東府役紛紛，掘土城壕得古墳。便見雙棺垂欲朽，不知何世了無聞。遂令移殯北墉上，仍與號爲冥漠君。萬事到頭成幻滅，祭時猶讀惠連文。
蔣帝廟  其一 馬之純
一尉爲官亦已輕，後來封爵一何榮。骨青相貌由來異，羽白威神儼似生。嘗遣陰兵隨義旅，不從私鑄長姦萌。自當血食鍾山上，仍與鍾山換却名。
蔣帝廟  其二 馬之純
爵以封王從六代，謚爲莊武自南唐。緣何血食垂千祀，爲有威靈庇一方。魏有鍾離尋敗走，秦屯淝水輒奔亡。蟲生火起徒妖怪，載記還應擇未詳。
晉謝將軍廟 馬之純
苻秦親自到淮淝，真有回山倒海威。只遣八千精銳去，能令百萬敗亡歸。雖從太傅求方略，要是將軍識事機。廟食如今知幾歲，英風隠隠動窗扉。
晉陰山廟 馬之純
相君一日到郊坰，步騎俄逢十數兵。拂曉見來殊隠約，中宵夢此極分明。陰山血食當知我，晉帝南巡適從行。事既奏聞因立廟，坡坨亦復享嘉名。
蔣山太平興國禪寺 馬之純
凌晨同作蔣山游，細雨絲輕霧不收。謝得東風如有意，故教晴色漸盈眸。松陰十里青絲障，石磴千層白玉樓。彌望寬平如有此，故應常作帝王州。
清凉廣惠禪寺  其一 馬之純
出郭無多遠，登山有許高。舊游曾到處，此地足稱豪。日月真雙轂，關河等一毫。松篁知我意，故與北風鏖。
清凉廣惠禪寺  其二 馬之純
舊時月過女牆頭，風雨摧頹廢不脩。地老天荒無處問，松聲灘響替人愁。祥刑使者來何暮，弔古詩篇清更幽。收拾江山入懷袖，却歸講席進鴻疇。
天禧寺阿育王塔 馬之純
兩山回處是爲干，有塔亭亭高似山。不但裝嚴增梵剎，可能形勝助城關。燈明星斗掛林木，鈴動天風吹佩環。陌上行人遥見此，有時東往又西還。
佛窟寺 馬之純
牛頭山上有深隈，佛窟何人向此開。過去辟支還示見，分明彌勒又生來。刀如敝盡鋒何在，形若銷亡氣莫回。死復受形胎可入，有無真妄使人猜。
祀馬將軍竹枝辭  其一 馬之純
草頭無數入松山，一遇將軍都敗還。試問當初戰何所，將軍巖下水猶殷。
祀馬將軍竹枝辭  其二 馬之純
白羽青絲手自持，雙鞬錦領步兵隨。幾番欲到伊吾北，笑殺曹兒行路迷。
祀馬將軍竹枝辭  其三 馬之純
曹州孽火遍燒天，不見兵車只漢川。若得將軍把關要，鴉軍不用過山前。
祀馬將軍竹枝辭  其四 馬之純
麥隴桑疇溪路斜，溪南溪北自千家。當年戰守知誰力，好把寒泉薦菊花。
祀馬將軍竹枝辭  其五 馬之純
桑麻影裏千餘戶，絃管聲中百許年。但見年華今日好，也須回首看巖前。
祀馬將軍竹枝辭  其六 馬之純
松山父老至今思，嘗問將軍歸不歸。巖頭草木成戈戟，雨後溪聲聽鼓鼙。
祀馬將軍竹枝辭  其七 馬之純
倒指於今四百年，竹間祠宇尚依然。藤蘿掛木長如旆，苔蘚侵堦碧似錢。
祀馬將軍竹枝辭  其八 馬之純
幾年精爽尚依依，水旱只須來禱祠。勸汝鄉人宜善事，祀時同唱竹枝辭。
擬峴亭詩 馬之純
吾縣西峴峰，亭以擬峴名。嘗見父老說，寺中有碑銘。昔晉殷仲文，作郡有政聲。去而人思之，屐齒有餘榮。余聞諸老說，此事不可憑。臣子從弒逆，罪合五鼎烹。桓玄在荆州，世爲晉公卿。一朝睨漢鼎，舉兵向金陵。是時殷仲文，實守新安城。棄郡以從玄，惟欲事逆成。策命九錫文，未至先經營。桓楚既竊位，寢所地忽崩。仲文於此時，巧言如簧笙。其後玄事敗，奔走向南荆。仲文憂不免，奉二后還京。叛晉復叛玄，鼠雀同偷生。寄奴後代晉，又欲居朝廷。出爲東陽郡，怏怏無好情。嘗覽鏡自照，不見頭顱形。豈非從逆者，未誅先受刑。無忌牧荆州，仲文嘗趨迎。便道不過府，無忌殊不平。言于宋武帝，此輩謀舉兵。宋武盡族誅，流血幾成坑。襄陽羊叔子，當世之豪英。不當擬其名，流傳污吳寧。疑別一牧守，偶與同名稱。此名若果然，山鬼怒非輕。緬想唐戴令，政聲極鏗鍧。曾有長源碑，在夫子廟庭。曷易曰戴峴，庶以慰編氓。稱之名義當，兼可怡山靈。嘗讀晉宋書，抵掌氣填膺。安得仍擬峴，千載愚民生。
以鑑贈趙制置 袁燮
吁嗟此鑑，惟銅之精。磨之治之，瑩乎其明。其明維何，洞燭毫髮。非由外至，實自中發。我有良友，天支之英。雄鎮江淮，爲時長城。我寶此鑑，持以贈之。此鑑此心，昭晰無疑。鑑揭於斯，中涵萬象。物自不逃，初非鑑往。人心至神，無體無方。有如斯鑑，應而不藏。鑑以塵昏，心以欲翳。欲全其明，盍去其累。經武折衝，厥任匪輕。勿貪小利，勿徇虛名。律身惟謹，上功必實。欺心不萌，精忠貫日。選擇僚佐，爲己强助。衆明翼之，厥光彌著。昔者武侯，發教羣下。孜孜求益，不自滿假。陸抗摧敵，東還樂鄉。貌無矜色，謙沖如常。兩賢之心，惟其罔蔽。千載凜然，猶有生氣。惟君天資，無歉古人。願如斯鑑，光景常新。
丁未之冬營房告成有亭翼然名之曰勸功且爲歌訓迪有衆 袁燮
維此江壖，控扼之所。居安思危，可無備禦。維彼强狡，巧於乘隙。萌蘗弗除，其欲罔極。孰堪制之，維汝弓兵。猛虎在山，百獸震驚。勇無堅敵，謀無遺慮。如彼獵師，靡逸狐兔。亦如農夫，稂莠是芟。寇盜斯戢，善良斯安。吾民膏血，爲汝衣食。可不念此，爲民除慝。國用方窘，于汝常給。可不念此，竭誠報國。無或徇私，貪求肆虐。無或荒嬉，酣飲蒱博。强汝志氣，精汝武藝。習汝行陳，昭汝果毅。我聞在昔，元勳茂烈。發迹弧矢，登壇授鉞。反觀此身，均一丈夫。彼既能然，我豈不如。黽勉從事，不辭險阻。風餐露宿，含辛茹苦。汝身則勞，民獲安堵。肝膽忠義，神其福汝。我作營房，亦既勞止。用集爾衆，緩急有備。營房之居，義均弟兄。務在和睦，毋或紛爭。營房之居，法如軍旅。什伍相長，其傳自古。以大總小，先正其身。以小承大，期於率循。我築斯亭，名曰勸功。爾有勤勞，是奬是崇。爾或有罪，吾不汝貸。鞭扑斥逐，其恥爲大。凡爾有衆，各敬爾德。習此歌詩，持循罔失。
安邊 袁燮
安邊在良將，至矣晁生語。邊疆無良臣，胡能固吾圉。孰爲國之良，四德貴兼取。智能制勍敵，仁能撫軍旅。勇足任爪牙，忠足寄心膂。信哉人中傑，勳名在王府。斯人世不乏，感會待明主。藝祖英睿資，一劍定區宇。憤彼敵人驕，求我萬虎侶。三邊十四將，人人奮材武。威名被草木，折衝自樽俎。當年寵遇隆，噲等莫爲伍。關市擅征榷，金帛豐賜予。機要時面陳，延見虛當宁。天顔對咫尺，殿坐得容與。等級忘尊卑，親愛均肺腑。久戍二十載，近亦十寒暑。漢超守關南，販鬻如巨賈。法令安有此，優詔特聽許。進也治居第，𤭁瓦覆其宇。有司每墜執，視進等兒女。府庫有餘蓄，捐棄如糞土。犒賞飫牛酒，驍雄率鼓舞。貪夫冒絕險，敵情畢親覩。陰謀數侵犯，先事嚴備禦。師徒雖不多，勇悍莫予侮。攻伐雖不聞，威德自周普。乃知安疆策，保境功最鉅。漢高豈不偉，平城亦良苦。卑詞結和親，金繒奉驕虜。何如我宋興，主聖羣龍輔。北人先屈膝，茲事掩前古。方今雖治平，徹桑未陰雨。和好寧可恃，人材要多貯。古來蕞爾國，拔十且得五。蜀有關及張，吳用周與魯。多士今如林，錯薪刈其楚。勿由權要門，要以公論舉。會當略細苛，毋使畏網罟。深宏植本根，周密固牖戶。恩榮有感激，施設無齟齬。聞昔淳化中，有臣曰承矩。方田遏敵騎，塘濼深險阻。當其建策初，羣議亦交沮。皇心斷不惑，邊城迄按堵。往事可爲則，明時豈無處。規模要經久，廢闕要紉補。器械要習熟，人民要生聚。委任果不疑，讒言敢輕吐。守衛果得人，成功要有敘。孰爲當今時，視我開基祖。
上中書陳舍人三首  其一 袁燮
鳴玉青瑣闥，揮毫紫微垣。仰參鸞鵠翔，俯視燕雀喧。異時憂世士，才學窮根源。亦有濟時策，無因通旁閽。公居清切班，日對龍顔溫。嘉會千一遇，論思毋憚煩。
上中書陳舍人三首  其二 袁燮
士方負材業，高價敵璠璵。一朝聲稱減，碌碌盆盎如。貴名豈不欲，名盛復難居。所以古君子，謹終如厥初。自公到京國，聞望傾萬夫。願言益進德，名與天壤俱。
上中書陳舍人三首  其三 袁燮
重明麗宸極，萬國熙王春。翹首望德政，從今斯一新。當年羽翼客，休戚一體均。致主欲堯舜，規模戒因循。古來王佐才，宇宙歸經綸。期公繼前作，百世稱偉人。
與范總幹 袁燮
賢士未達時，懷寶混塵境。得志行所爲，澤民效伊尹。常深納溝念，疾苦勤訪問。所期培殖豐，肯詫裁決敏。所以龔黄輩，仁聲達幽隠。是時民氣樂，魚躍快於牣。高躅欲追攀，是心先戒謹。日憐老鈍資，不敢汙蘭省。朅來楚江邊，宣布寬大令。牧養乃其職，此事無窮盡。孳孳撫凋瘵，凜凜憂饑饉。今歲雨意慳，齋心罄三請。甘澤幸滂沱，良田稍膏潤。雜種亦復熟，窮閭庶安枕。亭平富詞學，春華灼千品。貽我喜雨篇，仁心極矜軫。源流自介庵，句法深以穩。擾擾淫哇中，聞此古歌詠。我無爲霖手，丹闕何由覲。兀坐哦君詩，字字堪企敬。
送黄疇若尚書 袁燮
軒裳本外物，輕重非所關。俗子不識真，貪榮强躋攀。苟求既得志，巧計仍朋姦。誰知國士胸，取舍超人寰。不憂節不高，任重憂力孱。公家太史氏，閲世多險艱。無心羨尊顯，名塞穹壤間。尚書續正脈，清泉瀉潺潺。操修不敢怠，粹美無可刪。垂垂躡政途，念念思江山。上欲登絕頂，下欲臨碧灣。勇退得所願，喜見冰雪顔。是中有真趣，景貺天所慳。一朝歸領略，拔萃玉筍班。豈若嗜進徒，終身墮荒菅。家聲遂復振，舊觀欣重還。平生萬事足，只欠素與蠻。美官非我願，寧復憐綠鬟。却須富篇什，麗錦爭斕斑。九重念耆德，詎許長清閒。强敵未殄滅，罷甿正恫瘝。譬如建大厦，運斧無輸般。願公勉加餐，暫歸隨賜環。
寄武岡使君表兄 袁燮
符竹剖千里，休戚繫一方。田里息愁嘆，民安由吏良。方今重茲選，俾近天子光。臨遣重丁寧，考察何精詳。吾兄富才業，敏銳鋒莫當。論事切時務，玉音屢褒揚。都梁雖遠郡，于今爲邊防。帝曰惟汝諧，專城頼紀綱。吾兄勤布宣，德意達窮鄉。朝夕念此民，啟處幾不遑。世方急催科，下令嚴秋霜。罷癃因鞭笞，男女失耕桑。財貨豈不足，衆弊實蠹傷。但能澄其源，府庫有餘藏。無告深可憫，盻盻將流亡。根本不護惜，忍以斤斧戕。吾兄獨反是，屬邑頼小康。願言堅此志，益使仁風翔。此邦介荆蠻，其俗氣稟剛。宜以寬治之，馴擾狡與强。用法人固畏，中心要易忘。十步有茂草，多士詠思皇。況有賢師儒，德行侔珪璋。薰陶亦既久，濟濟觀趨蹌。儒風果大振，鄒魯相頡頏。爲政有先務，本固末乃昌。規模欲傳後，計慮宜深長。天下久無事，武備弛不張。干戈朽且鈍，卒伍驕而狂。教習不可緩，常若赴敵場。軍陣日修明，姦宄敢陸梁。塞下憂空虛，積粟乃金湯。郡事無不宜，休譽寖以彰。吾君不忘遠，大明燭無疆。承宣有如此，促召歸周行。嗟予寡所合，幽居空激昂。每懷濟川志，自愧非艅艎。吾兄捨我去，矯首遥相望。我懷不能已，作詩述肺腸。微塵裨高山，可笑不自量。相期配古人，豈徒出尋常。努力進此道，千古垂芬芳。罔俾循吏傳，專美龔與黄。
送李鳴鳳使君 袁燮
道山羣玉府，密邇日月光。夐與塵世隔，恍如白雲鄉。李侯好古士，來自天一方。峩冠英俊林，掉鞅翰墨場。著庭秉直筆，省戶推望郎。高情遽勇退，遠業真難量。黎庶多困窮，撫摩仗循良。鷹鸇豈不鷙，鳳鳥乃嘉祥。生財固有道，視民當如傷。寧乏强敏稱，毋令本根戕。仁聖子萬姓，邇遐如一堂。賢牧著聲績，璽書隨褒揚。我歸伏茅荆，翹首觀高翔。
送李左藏三首  其一 袁燮
中都衣冠地，振羽良獨難。美材副時須，步武隨鵷鸞。平生根柢學，萬卷胸中蟠。清規照冰玉，健筆翻波瀾。宦游聊復爾，榮利不可干。去去展壯圖，士友拭目看。
送李左藏三首  其二 袁燮
憶昔議和日，權門機穽深。平居自好者，亦或喪其心。偉哉人中傑，獨立山萬尋。佐時豈不欲，枉己非所欽。蔚然歲寒姿，肯受霜雪侵。願言繼前作，冠冕英俊林。
送李左藏三首  其三 袁燮
人生貴得友，勝己我所求。搜尋窮怪珍，逢此荆山璆。虛懷略輩行，傾蓋均交游。許賡清絕句，每嘆風雅儔。中年畏作別，握手如隠憂。尺素煩警策，慰我思悠悠。
送治中楊司直 袁燮
岷蜀古多士，聲名爭頡頏。近代推三蘇，奮發眉之陽。君侯亦眉人，源委故深長。少日隨游宦，中年擅詞場。笑談掇高科，步武聯周行。蟠胸富籌策，振羽方翺翔。一朝遽勇退，萬里還故鄉。名邦贊佳政，海沂還復康。無計留君行，臨分徒自傷。我亦歸舊隠，後會殊渺茫。小兒獲同升，此好固難忘。流俗久頹敝，棖也焉得剛。期君懋遠業，志氣常堅彊。
送姜子謙丞於潛 袁燮
磻溪有君子，玉壺貯寒冰。一朝辭舊隠，去爲畿邑丞。畿邑天下劇，贊府須賢能。才刃肯嘗試，心源先自澄。古來人中傑，進德如川增。規模百年後，感慨中夜興。終焉不碌碌，泰華高崚嶒。君侯資敏達，而以古自繩。嗜書殆成癖，幾載雞窗燈。詞場賈餘勇，先取蝥弧登。成功不自伐，得善勤服膺。筌蹄寧復顧，堂奧從今升。時哉佐裁決，行矣蜚聲稱。吾民久憔悴，德政先哀矜。寧書考下下，莫忘心兢兢。俯仰無愧怍，正直神所憑。相期志遠大，可但觀飛騰。久要忽語別，慘戚不自勝。我無錦繡段，何以贈良朋。一言布心腹，舊貫古所仍。
送樓叔韶尉東陽三首  其一 袁燮
吾鄉多賢士，我友更偉奇。見之立衰懦，不見令人思。暫別已作惡，況乃三歲暌。躊躇西郊外，此意誰能知。剛强不可恃，柔弱難自恃。願君日進德，古人以爲期。
送樓叔韶尉東陽三首  其二 袁燮
古人重世家，非爲世其祿。世祿非不朽，風流要相續。君家富才傑，海內仰名族。豈徒衣冠盛，要使操履篤。邇來益光華，君其繼高躅。
送樓叔韶尉東陽三首  其三 袁燮
尉職最親民，亦足行所學。吾民苟安枕，微官有餘樂。嘗聞長老言，人性原不惡。迷塗偶忘返，見善寧不怍。君能復其初，治行乃超卓。
送路德章芾三首  其一 袁燮
窮途分愚賢，是非少復真。圭璧委道側，輪囷爲國珍。由來磊落士，處世多邅迍。對越我無歉，幽居志常伸。豐城有利劍，紫氣干星辰。終然不埋沒，龍化延平津。
送路德章芾三首  其二 袁燮
後學寡師承，私知妄穿鑿。緬懷東萊公，天才負超卓。英詞粲星斗，偉量包海嶽。寬平復謹嚴，精密更恢廓。哀哉梁木摧，誰歟繼前作。幸有二三友，潛心味博約。相期在不朽，與道爲郛郭。
送路德章芾三首  其三 袁燮
賢哉子路子，德性兼剛柔。險難極變態，志節凜高秋。訪我大江濱，亟別挽莫留。問子將何之，長淮理扁舟。主人得仁賢，欲爲經遠謀。男兒處斯世，器業追前修。努力建碩畫，勿貽師門羞。
送趙大冶晦之 袁燮
謝公中年後，畏與親友別。歲月苦不長，交情固難輟。況於桑榆景，撫事心欲折。一朝舍我去，遂恐成永訣。感君遇我厚，肝膽每傾竭。惓惓念斯時，言論多激烈。憶君哦松日，志操已超越。庾臺欲推薦，風之使來謁。恥於呈其身，保此端以潔。君今宰壯縣，便道理舟楫。不騎京國鯨，不改歲寒節。升沈分自定，義理我所說。黎甿久困窮，恩惠思周浹。姦欺巧蒙蔽，精神要昭徹。鄰境猶繹騷，武備不可闕。弓兵暨保甲，閲習貴嚴切。懸賞勸之射，人人藝精絕。莫言一邑小，振作在賢傑。士氣苟奮揚，威聲必震疊。自憐老且病，羨君健而決。老病保餘生，健決廣賢業。自期素不淺，有志終煒燁。日誦論孟書，端如明鑑揭。聖賢以爲法，今古同一轍。便郵頻寄音，解我寸心結。他年再覿面，偉論起衰怯。
贈蔣德言昆仲三首  其一 袁燮
平生無所嗜，耽玩惟古今。以我淺陋質，期於江海深。萬事不掛胸，須臾惜光陰。五夜常自起，簡牘勤披尋。清風遞晨鐘，鏗然感予心。年來因多事，力弱不自任。叢書未暇讀，塵埃積中襟。何當脫鞅絆，歸歟松竹林。
贈蔣德言昆仲三首  其二 袁燮
平生寡所諧，疎拙以自守。天鍾鑿枘性，人棄我獨取。世道方荆榛，營利不絕口。我欲挽衰俗，每每掣其肘。仕版謂假途，何用醫國手。再拜謝誨言，古人貴不苟。乘田與委吏，勤勤魯中叟。吾心不可昧，豈問人知否。此意當與誰，寄我二三友。
贈蔣德言昆仲三首  其三 袁燮
我生亦何幸，佳友在鄰牆。道義共講貫，心親形迹忘。邇來忽問闊，千里遥相望。爲別似未久，炎赫變飛霜。歲月易因循，志士宜自强。良心虞放逸，古人嚴範防。及此閒暇日，書林擷其芳。他年恢遠業，雲路觀騰驤。
贈游宣教 袁燮
連日雨滂沱，閭閻應甚苦。慨念樂隠翁，蕭然坐環堵。術業豈不精，一寒乃如許。請君姑置之，對婦酌芳醑。
贈吳氏甥二首  其一 袁燮
男兒何所急，爲學要立志。此志苟堅彊，天下無難事。超然貴於物，萬善無不備。厥初本高明，有過則昏蔽。但能改其過，輝光照無際。厥初本篤實，有過則虛僞。但能改其過，金玉等精粹。改過貴乎勇，不勇真自棄。有過如坑穽，改過如平地。平地可安行，坑穽宜急避。事親貴乎孝，事長貴乎弟。是爲立身本，奉承無失墜。門戶久衰頹，盍作興起計。是心通神明，勿使形骸累。持之久而純，百福如川至。
贈吳氏甥二首  其二 袁燮
農夫力耕耘，歲功必倍收。吾儒用心苦，學業亦有秋。聖賢有遺訓，好古敏以求。韋編至三絕，發憤窮深幽。寢食俱相忘，此志何時休。矧今後生輩，未脫童丱儔。刻苦猶不足，詎可思悠悠。而母早孀居，其窮未易瘳。殷勤撫二子，不暇爲身謀。雜然萬馬羣，望爾爲驊騮。翕如衆樂奏，望爾爲天球。勿云年尚幼，歲月如川流。及今不加鞭，壯大徒包羞。輕璧惜寸陰，前哲勤進修。勉爾務謹重，戒爾無輕浮。人百己千之，庶解而母憂。
夏日早起 袁燮
舉世憚炎赫，當暑思高秋。秋高豈不好，蕭瑟令人愁。何如三伏中，五夜風颼颼。遥空淡月落，將旦羣陰收。却嫌絺綌薄，轉覺林塘幽。出門任所適，清與耳目謀。借問塵埃人，知此佳致不。
枕上有感呈呂子約 袁燮
俗學淺無源，澗谷纔咫尺。志士務廣深，滄溟渺難測。俗子一作吏，書几塵土積。志士雖涖官，羣書玩無斁。廢書固俗子，既俗又奚責。嗜書苟不已，無乃曠厥職。臧穀均亡羊，孰爲失與得。古人有大端，後學宜取則。有餘不可盡，不足在所益。努力求至當，毋蹈一偏失。
和呂子約霜月有感二首  其一 袁燮
寒松飽霜雪，冉冉翠光濕。萬物困波流，砥柱獨中立。比德有君子，逸氣難拘縶。平生憂世心，如彼救焚急。朅來席未溫，冥鴻去何適。勸君且淹留，斯民待安輯。小試活國手，腠理猶可及。
和呂子約霜月有感二首  其二 袁燮
頑夫禪作窟，狂士醉爲鄉。誰知名教中，悠悠滋味長。嗟余學無窮，勺水淺可揚。講習得益友，麗澤期交相。風月古猶今，時序燠與凉。一笑聊復爾，片心到羲皇。乾坤入吾懷，始信居中央。
喜雪謝東林 袁燮
去冬雪意慳，稍稍臘三白。飛霙纔到地，轉盼已消釋。緬懷大有年，兆見瓊玉積。今茲杳難期，春信亦已迫。天公豈不仁，拙政難感格。何時愜人意，四顧苦無策。東林惠佳句，似慶平地尺。見戲唯何甚，余方自刻責。東林達余心，精禱覬有獲。沈水煙未收，冰花已如席。皓皓埋羣山，霏霏連數夕。郊原迷畔岸，徑畛失分畫。兒童見未曾，耆老記疇昔。幾年無此瑞，驚喜欲折屐。皆云窮臘中，得此夜光璧。莫言不堅牢，究竟多利益。端能殄遺蝗，亦復滋宿麥。歡聲沸閭里，和氣蠲癘疫。老守差自慰，足寄孤危跡。小己不足道，吾民幸安宅。作詩謝東林，至誠動金石。
遊寶方山 袁燮
幽巖如高人，氣骨天所賦。凜然超塵寰，不受俗氣污。湖湘饒峰巒，往往窮僻處。城郭去之遠，誰能躡芒屨。安知古都梁，爽塏有真趣。徜徉東郊外，青山在指顧。山中八洞列，天巧於此覷。蜿蜒老螭蟠，嶄巖怒虎踞。如屏亦如龕，一起復一仆。卷阿坐良穩，狹徑足難措。帝觀若險隘，中道本宏裕。疊翠常回環，寒泉日傾注。石乳一何粲，和氣知有聚。所見皆可人，十步目九寓。造物不能祕，奇詭遂呈露。奎畫賁精舍，鬼神昔呵護。古稱小有天，仇池乃其附。甬東有勝境，豁然四窗具。玲瓏皆自然，匪以雕鎸故。誰謂寶方小，是亦洞天數。誰謂此邦陋，有景即可慕。我本煙波徒，雅性厭馳騖。搜尋得所欲，心境頓明悟。賞玩有餘味，躋攀了不怖。得意或忘歸，蒼然迫曛暮。茲山雖可樂，用之乃成路。有徑不能用，茅塞大可懼。對此發深省，歲月勿虛度。俗態易湮沒，清遊莫辭屢。援筆述鄙懷，愧乏驚人句。
峽水 袁燮
峽石險而怪，峽水清且湍。伊誰剪蒙密，發此奇偉觀。兩龍會爲一，激烈不可干。蜿蜒潄鳴玉，千古甘以寒。誰云巖扉窄，亦復氣象寬。我生囂塵中，區區縛微官。一見爽心目，古井生波瀾。同遊二三子，清賞有餘歡。雖非暮春日，便作舞雩看。
含清亭 袁燮
累石爲層峰，而以水環之。所貴超俗累，瀟灑含幽姿。却虞窮臘中，四顧陰雲垂。飛霙冷徹骨，智巧無所施。督彼執役者，努力無遲遲。果然霰先集，六出爭效奇。繽紛一晝夜，翦刻非人爲。豐登自此兆，疫癘寧復滋。明朝便晴朗，工作無愆期。二事古難全，今也都不虧。天公念下土，所欲皆相隨。我山既嶔岑，我沼仍漣漪。頻遊不知倦，清坐堪忘饑。追懷舞雩風，童冠俱怡怡。豈徒耳目玩，要是無瑕疵。此樂未易得，天意扶吾衰。宿恙不再作，康寧當自茲。
題庸齋 袁燮
人生一世間，當爲一世傑。瑣瑣混常流，有愧古明哲。努力求至道，毫髮無差別。偉哉平常心，光明配日月。
題習齋 袁燮
寓形宇宙間，所至習乃成。事以習故熟，藝以習故精。嬰兒始匍匐，習之能自行。南人初學沒，習慣如履平。承蜩有餘巧，解牛新發硎。是皆習熟故，見者爲之驚。矧惟君子學，吾道深而宏。欲窮聖賢域，精微故難明。聖賢與愚鄙，何啻莛與楹。愚夫墮惡習，自蹈谷與坑。善惡分舜跖，毫釐當細評。莫將朱奪紫，無使渭濁涇。根源見端的，履踐嚴度程。容貌必齊莊，坐立無倚傾。視聽一於禮，言語純于誠。百行孝爲本，戰戰如奉盈。操行潔冰玉，宇量涵滄溟。經德豈干祿，爲善非近名。方其學習初，是非交戰爭。見義勇必爲，有過時自抨。造次必致察，思慮防始萌。惡念痛掃除，用力如用兵。善端謹護持，保己如保城。新功生者熟，舊習熟處生。一心湛不撓，四體明且清。平居寡悔尤，處困心亦亨。誰知人寰中，有此天爵榮。嗟予資淺薄，役于蕞爾形。主宰未純一，氣血時縱橫。歲月不我與，循省敢遑寧。以習名其齋，爲我座右銘。
謝吳察院惠建茶 袁燮
佳茗世所珍，聲名競馳逐。建溪拔其萃，餘品皆臣僕。先春擷靈芽，妙手截玄玉。形模正而方，氣韵清不俗。故將比君子，可敬不可辱。御史萬夫特，剛腸憎軟熟。味此道之腴，清泠肺肝沃。精新味多得，烹啜不忍獨。磊落分貢包，殷勤寄心曲。斯時屬徂暑，低頭困煩溽。一甌瀹花乳，精神驚滿腹。此物雪昏滯，敏妙如破竹。誰知霜臺傑，功用更神速。莫辭風采凜，要使班列肅。一朝奮孤忠，萬代仰高躅。
題豢龍圖 袁燮
良馬苦羈馽，巨魚畏網罟。神龍獨超軼，威燄莫能禦。噓爲寒空雲，散作無邊雨。能幽復能明，可敬不可侮。如何豢龍氏，狎玩等兒女。巍然受其朝，勁氣金石沮。龍兮喪其魄，聽命無敢拒。矧復察秋毫，洞見龍肺腑。飲食不强致，嗜好隨所取。日日飽甘滋，馴伏固其所。誰謂有餘知，拘牽乃如許。人生天地間，良心實爲主。利慾汩其真，甘與俗子伍。胡不鑒此圖，保養虛明府。道義有真樂，不羨圭與組。於我如浮雲，服膺聖師語。吾家素風在，辛苦立門戶。勇決早抽身，從我涉幽圃。
題朝鯉圖 袁燮
魚品不勝多，而鯉爲之宗。曷爲此獨貴，無乃能爲龍。一躍浪千級，一噓雲萬重。變化須臾間，神妙無終窮。其他點額輩，不敢攀高蹤。維人亦如是，拔萃斯爲雄。聖師名其子，勉以德業崇。我作朝鯉圖，一鯉居其中。衆鯉競趨之，若效臣子恭。巨鱖獨不朝，悍然欲爭鋒。可憐汝無識，不揆資凡庸。一生只爲魚，鯉豈汝可同。我亦不如鯉，年老無成功。時時展此卷，著鞭期變通。
鳳仙花 袁燮
鳳仙窈窕姿，階前爲誰容。淺深十八本，形貌紛不同。或饒鮮明色，巧笑雙頰豐。或作掩抑態，擡舉差且慵。憂彼積雨摧，愛此晴日烘。施粉聊自喜，奪朱巧爭雄。熒熒似得意，慘慘如無悰。妍媸孰與分，我欲爲青銅。西子信姝麗，無鹽敢希蹤。並育亦已難，我欲爲老農。美者倍豐殖，惡者加藴崇。花神夜見夢，君何太匆匆。正復容顔殊，等是紫與紅。何貴復何賤，有淡還有濃。氣類豈相絕，塗澤間不工。胡爲妄憎愛，襟度殊未洪。君看宇宙間，物象無終窮。化工大鑪鞴，一一歸陶溶。而君獨褊心，不少垂帡幪。强分青白眼，力辨雌雄風。物情固參差，宇宙要擴充。一笑謂花神，嗟爾何顓蒙。品彙豈無別，畛域固有封。有生分美惡，異路生西東。如何暗且劣，並彼昌而丰。剪伐咸自取，裁培本無功。形聲及影響，天然巧相從。人才有邪正，用舍歸至公。不聞堪與猛，下比顯與宮。包含貴周徧，能否難混融。花神聞是語，竦聽鞠爾躬。再拜謝誨言，堅壘不敢攻。
桂花上侯使君 袁燮
秋雨洗殘暑，秋空渺寥廓。秋清入花骨，風致殊灑落。何人剪瑠璃，被以寶瓔絡。英英妙點綴，細細疑紛錯。誰知一粟中，十里香噴礴。自便金氣爽，不赴東皇約。黄裳得中正，無心羨丹雘。我欲縱幽賞，村醪不堪酌。攀折不辭勞，相對空索寞。風流賢使君，襟懷富丘壑。敬爲使君壽，芳菲兩相若。
咏竹二首  其一 袁燮
去年種蒼玉，今歲抽華簪。初萌節已具，欲奮力未任。雷風驅急雨，滂沱三日霖。籜龍不許蟄，倏起騰深林。遶徑初戢戢，穿籬俄森森。吾觀植物性，漸長歲月深。此君獨超軼，生來氣駸駸。偉哉歲寒種，有此特達心。大勇久不作，進尺退復尋。對此發幽興，作詩因自箴。
咏竹二首  其二 袁燮
野性與俗違，澹然都無營。窗前水蒼玉，未能獨忘情。對之三伏中，爽氣高秋橫。數竿亦已好，況此繁陰成。中虛洞無物，節勁老更清。霜雪自凌厲，柯葉長敷榮。物意有相合，人心原自明。僻居寡朋儕，命汝爲友生。雖無切磋語，而有清越聲。入耳久亦佳，此意不可名。
竹几 袁燮
深林碧琅玕，直節空其中。截爲小曲几，貫以青絲總。自然光瑩質，不費髹漆工。偃仰隠背穩，提挈纔指從。兒曹莫輕毀，此物便老翁。
病目 袁燮
年年苦目眚，過午眊不明。治之昏轉甚，不治無由平。何如閉目坐，湛然萬慮清。非治非不治，無思亦無營。不勞薰與沐，神全明自生。勿忘勿助長，此理真至精。
白髭 袁燮
人生惡白髭，鑷去恨不速。欲留少年容，藻飾欺盲俗。欺人實自欺，舉世迷不復。黄葉隕秋風，明年會重綠。髭白不再黑，白白長相續。光陰駒過隙，轉盼黄粱熟。青春挽不住，暮景暗相促。古人少壯時，耳目萬夫矚。今我忽已老，事業未絲粟。蒲柳不禁秋，撫己堪慟哭。成功固有分，進德豈不足。忽將六尺軀，終身甘退縮。白髭謹勿摘，留以警錄錄。勇奮千里驥，懈怠轅下跼。人生百種病，厥根在多欲。芟夷藴崇之，庶使茂嘉穀。每懷風木感，悲痛纏心曲。立身揚令名，此罪儻可贖。旦旦鑑白髭，進進毋自辱。
他山之石 袁燮
他山之石能攻玉，詩人此意宜三復。莫嫌山骨太堅峭，足使國珍充韞匱。磨礱砥礪功日新，圭璧琮璜光可燭。人生行己良獨難，晝夜營營昏利慾。欲爲全德古君子，莫棄忠規甘諂曲。忠規未必皆我友，言是人非亦可錄。彼雖蒙蔽不自知，察人過差窮隠伏。聖人閫域未易到，責我謂我追遐躅。觀渠待我最深厚，我聽其言當佩服。端知良藥苦難堪，已我沈疴功甚速。古人聞過每欣喜，要令忠告來相續。今我昏怠不自强，逆耳闊疎親軟熟。嗟予未免世俗病，每讀古書知不足。今朝偶誦攻玉詩，從此聞善三薰沐。
昭君祠 袁燮
昭君天賦傾城色，何事君王未曾識。徘徊顧影無計留，一朝遠嫁匈奴國。匈奴風日暗飛塵，昭君絕艷驚國人。單于駭嘆昔未覩，甘心保塞爲藩臣。從來敗德由女美，褒妲驪姬及西子。玉環飛燕更絕佳，遺臭千載堪咨嗟。毛生善畫古無有，强把丹青倒妍醜。却教尤物擯絕域，能爲君王罄忠益。聞說昭君出塞初，朔風蕭颯吹衣裾。聊將琵琶寄離恨，痛絕玉顔嬪老胡。老胡死矣義當返，慷慨懷歸曾上書。君王有詔從胡俗，慟哭薄命終穹廬。自古佳人多命薄，亦如才士多流落。人才有益尚疏外，佳人無補何可懟。君不見蕭生堪猛豈不忠，君王疑信相半終不容。
題吳參議達觀齋 袁燮
朱公胸次清絕塵，吳公當日心相親。風流藴藉接前輩，寥寥斯世能幾人。達觀名齋深有意，欲把前修相警厲。只今吳公德彌劭，始信磨礱成偉器。古人心廣體亦胖，紛紛世俗爭豪端。己私未克欲求道，窺見一二皆童觀。達人大觀觀底事，天地爲物原不貳。癢疴疾痛皆吾身，彼我胡爲分賤貴。達觀主人心地明，分符贊幕無虧成。每言此身非我有，年來直欲非死生。白髮紅顔難老態，福祿方隆殊未艾。願君善保千金軀，歸覲紫宸鏘劍佩。
和傅大卿喜雪 袁燮
人情誰不愛飛雪，臘中再見尤奇絕。對雪吟哦色即空，仙翁洞照無生滅。既積既消還復飛，且飛且積俄又非。了然不是堅牢玉，緬懷有感蘇公詩。誰知潤澤工夫遠，須索詩家爲明辨。香風天上亦飛花，較之窮臘功猶淺。綠窗怯寒顰翠娥，窮儒忍凍不能歌。何如制閫賢師帥，賸喜嘉祥重婆娑。鄮山妝點千巖白，全勝輕花飄細麥。氣和之應非偶然，善政端由老邦伯。
林寺丞許惠桂花 袁燮
羨君仙隠占龍山，愛君風度超人寰。手移仙葩第一品，布列竹籬松徑間。秋來月色轉清好，秋半花蕊方斕斑。對花如在月宮裏，誰道人境非天關。徹骨濃薰真酷烈，可人佳態原幽閒。雖復施朱未嫌赤，定知鄰女難同班。聞說名園富奇麗，芬芳次第如循環。丹心自與君子合，瓊枝更許諸郎攀。我亦生來有花癖，每逢絕艷一解顔。知君百金重然諾，和根遣送應不慳。
和李左藏荔支 袁燮
姑射山中冰雪姿，凜然標格欺寒威。一經蒙莊品題後，使人起敬如賓尸。仙風道骨今何有，韶顔豐頰誇絕奇。閩中有美信姝麗，衣被五色光參差。熒煌已訝色奪目，柔滑更喜香浮肌。天工著意破炎毒，故遣佳實生繁滋。旨哉悅口衆所嗜，豈聞來去分招麾。其他所産亦有取，游女敢自同宮妃。我家甬東萃閩舶，勝事屢入騷人辭。有時根拔信宿至，風枝露葉殊未衰。雜然紅綠間陳紫，圖牒所在生致之。始知河豚與江柱，詩人取譬聊滑稽。賓朋恣食水晶顆，殘膏賸馥霑羣兒。年來吏役困奔走，此志不展常低垂。輕紅釅白不易得，西風每起蓴鱸思。忽蒙傑句警偷懦，一洗塵慮忘渴饑。此中滋味甚不薄，吾曹嚌嚅當及時。揮毫詠物聊復爾，相待莫負平生期。
謝毗陵使君惠畫 袁燮
都尉風流貴公子，結交海內知名士。磨礱禁臠驕侈習，雅意登山與臨水。十幅煙江疊嶂圖，當時展玩忘朝晡。老仙一顧歎奇絕，落筆妙語春華敷。此詩千載傳不朽，此畫如今寧復有。我來薄宦大江濱，無價之珍俄入手。一山雄特倚天立，下視羣峰如拱揖。斷崖飛出玉虬龍，元氣淋漓鬼神泣。山中喬木堪棟梁，山外煙波凝翠光。數間野店傍林樾，一葉扁舟浮淼茫。往時只誦蘇公句，想像都尉圖中趣。豈期今日見逼真，端與前輩同機杼。自憐老大無他求，塵勞羈絆空悠悠。安得千巖萬壑裏，尋幽擇勝逍遥游。我心欲往足無力，縱觀此畫如親歷。毗陵使君真可人，嘉惠不啻千金直。平生辭受關鑰嚴，茲焉詎敢傷於廉。毗陵萬口皆歸重，道義相與吾何嫌。
蜀海棠 袁燮
海棠自是花中傑，西蜀此花尤勝絕。濯錦江邊艷欲然，浣花溪上繁於纈。疇昔聞名未識面，對之頓解憂心結。東皇著意欲開時，不許芳心輕漏洩。風前醉態真嫣媚，雨過啼妝更鮮潔。格高不受塵點汙，韵勝須那香酷烈。東南顔色豈不佳，甲乙品題終少劣。我公胸次秋水瑩，海內人人頌清節。世間珍玩一物無，獨此妖嬈費提挈。墀間堂下不勝春，頳頰丹唇儼成列。嫣然尤物不移人，未害廣平心似鐵。幾年隔絕劍閣外，拔擢孤忠自明哲。願公持此坐廟堂，天下妍媸要區別。
挽丞相忠定公 袁燮
孝皇龍飛策多士，宗英第一天顔喜。力言萬事實爲原，要與邦家立基址。堂堂碩望聳中外，耿耿丹心貫終始。紹熙之末天步艱，忠臣義士肝膽寒。元樞扶日上黄道，指顧宗社磐石安。億萬生靈疑慮釋，轉移愁嘆爲欣懽。帝謂忠勞無與並，爰立作相專魁柄。大開公道延時髦，相與同心究民病。區分玉石殊薰蕕，賢人得志憸人憂。不堪狂雲巧妬月，何意積羽能沈舟。衡陽道上霜松勁，日色慘澹風颼颼。行路咨嗟淚相續，興懷安靖恩難酬。皇情愴然思舊德，辨誣雪謗分白黑。誅鋤元惡氛翳掃，昭揭殊勳鼎彝勒。由來物理屈必伸，況此柱石真偉人。萊公獲譴死海上，至今勳績摩蒼旻。中興趙李二人傑，亦復身後褒忠純。嗟爾讒夫太無識，徒把巧言汙碩德。正人摧折不妨榮，爾輩羞愧寧有極。蚤知此事悔難追，當年詎敢懷姦欺。我作此詩慰忠烈，因爲人間息邪說。
渡江 袁燮
浮天傳自昔，萬古一澄清。月耿光猶爛，風號勢欲傾。滔滔原不竭，漠漠却無聲。便欲乘槎去，臨風試濯纓。
送樓尚書赴詔 袁燮
聽履辭榮反舊廬，高堂燕坐每申如。肯隨流俗趨邪徑，要使吾身宅廣居。告老未能三閲月，趣歸已奉十行書。願公努力扶皇極，展盡胸中萬卷餘。
和孫吉父登第二首  其一 袁燮
幾載英名表一鄉，今年仙籍始浮香。恩隆雲漢頒宸翰，燕賜韶鈞出教坊。父子同登尤煒煜，詩騷爲貺轉鏗鏘。願言努力酬天造，勉使吾君冠百王。
和孫吉父登第二首  其二 袁燮
生平心事渺無涯，老去情悰豈復嘉。便合扁舟歸故隠，却尋小圃種幽花。癡兒僥倖居前列，樸學流傳本故家。第一不宜貪顯宦，更煩師友護蘭芽。
倚天閣 袁燮
西川劍閣偉岡巒，雖得崢嶸苦未寬。豈意危欄臨楚望，獲瞻喬岳峙江干。雌雄並立排鋒刃，紫翠相縈繡帨鞶。珍重主人貪好景，邀賓攬秀俯林端。
和治中雪後 袁燮
名利那須較有無，登臨樂處即吾廬。興濃不覺朔風勁，景好貪看晴雪餘。竟日送青娛座客，先春解凍躍潛魚。與君不但分風月，水色山光總一如。
大雪與俞少卿二首  其一 袁燮
由來臘雪兆年豐，新歲還應與臘同。可喜三陽纔應律，便看六出驟漫空。緘藏摯獸安林下，約束遺蝗入地中。積至尺餘猶未已，始知嘉政與天通。
大雪與俞少卿二首  其二 袁燮
歉歲隆冬水不冰，鈴齋誰與破愁城。繽紛忽作纖腰舞，照曜俄添老眼明。玉不堅牢終可貴，花非剪刻自然成。大田來歲應多稼，看取倉箱處處盈。
寄陳伯耕二首  其一 袁燮
風梳雨沐厭馳驅，我馬虺隤我僕痡。惟有風流髯主簿，才高不肯混泥塗。
寄陳伯耕二首  其二 袁燮
阡陌周旋約已成，妓圍纔合更渝盟。宴安有毒君休戀，亟爲蒼生決此行。
贈毛希元二首  其一 袁燮
浮世塵勞墮渺茫，真儒器業要韜藏。誰知寂寞空山裏，修省工夫未易量。
贈毛希元二首  其二 袁燮
當年駡賊真忠激，今日藏身似隠淪。抱負如君豈無用，會看膏澤潤斯民。
贈史坑冶二首  其一 袁燮
吾儒根本在修身，恬淡無爲樂性真。此性本無塵可去，去塵猶是未離塵。
贈史坑冶二首  其二 袁燮
公子詞鋒莫敢當，更兼世故飽更嘗。區區殘寇猶侵侮，願試胸中却敵方。
再用前韵二首  其一 袁燮
乞取刀圭救病身，韓公于此枉天真。何如夜坐忘軀殻，但有纖毫俱是塵。
再用前韵二首  其二 袁燮
無味之中味最長，東湖居士獨先嘗。迺知此藥真良藥，何必求他肘後方。
贈陸伯微三首  其一 袁燮
勝士由來挽不前，肯臨高興復翩然。浮雲可籋真天馬，應笑駑駘走市廛。
贈陸伯微三首  其二 袁燮
斗大書齋以絜名，冰壺表裏要清明。如今塵土填胸臆，幸挽滄浪爲濯纓。
贈陸伯微三首  其三 袁燮
自古真才多命薄，欣聞同志不長貧。堪嗟世道今如許，願爲吾君致此身。
贈京尹八首  其一 袁燮
妙年志氣已超然，不肯隨羣苟目前。才美驟爲當世用，青雲直上躡天躔。
贈京尹八首  其二 袁燮
彈壓工夫妙入神，能令晉盜總奔秦。盤根錯節游餘刃，奏課當爲第一人。
贈京尹八首  其三 袁燮
儒學當年究指歸，服勞王事不言疲。遥知今日張京尹，不瑕閨房畫婦眉。
贈京尹八首  其四 袁燮
年纔六十已爲卿，際會明時蚤顯榮。祿厚恩深何以報，惟當努力罄忠誠。
贈京尹八首  其五 袁燮
吾徒切己無他事，萬善根源一片心。外若崢嶸中有愧，何殊麋鹿强冠襟。
贈京尹八首  其六 袁燮
美名疇昔藹循良，重任今茲典浩穰。摯若蒼鷹非不健，何如鸞鳳效嘉祥。
贈京尹八首  其七 袁燮
前古哲人端可法，遺編遐躅尚堪尋。公餘莫厭頻繙閱，要使胸中廣且深。
贈京尹八首  其八 袁燮
上醫醫國豈無方，讜論扶持弱必强。屹若中流爲砥柱，男兒如此是真剛。
與韓撫幹大倫八首  其一 袁燮
故國由來重世臣，芬芳累葉鎮如新。中興第一功臣裔，卓犖如君信有人。
與韓撫幹大倫八首  其二 袁燮
肯隨流俗慕紛華，閉戶觀書遍五車。器業要爲當世用，直須渟蓄渺無涯。
與韓撫幹大倫八首  其三 袁燮
等閒援筆賦新篇，句法新奇思涌泉。絕勝唐人作詩苦，推敲一字强雕鎸。
與韓撫幹大倫八首  其四 袁燮
幾年慣踏軟紅塵，終日眉攢氣不伸。每到山齋聞好語，令人胸臆便生春。
與韓撫幹大倫八首  其五 袁燮
劇談時事言皆驗，籌略知非小丈夫。獨恨人微言不效，未能推挽上亨衢。
與韓撫幹大倫八首  其六 袁燮
思君風度心如結，何日從容迭獻酬。凉入郊墟能過我，奉陪童育兩山游。
與韓撫幹大倫八首  其七 袁燮
年幾五十無知己，乘興將爲劍閣行。從此與君尤隔絕，興懷疇昔若爲情。
與韓撫幹大倫八首  其八 袁燮
作詩真欲挽君留，蜀道平寧倚運籌。他日功名成遂後，猶能枉顧絜翁不。
和圓通禪老韵二首  其一 袁燮
浮世營營只自私，誰參落葉與枯枝。西來面壁原無語，却費圓通幾首詩。
和圓通禪老韵二首  其二 袁燮
新詩的皪綴明璣，道行清通照碧溪。塵絆無因到蘭若，聊將兩絕當留題。
贈天童監寺 袁燮
平生樸拙本無奇，珍重高人不我遺。自顧原無一滴水，何能復有兩篇詩。
贈卜道人二首  其一 袁燮
道人徧閲世間人，休咎先知若有神。多少媸妍歸藻鑑，祇緣唐許是前身。
贈卜道人二首  其二 袁燮
道人怪我年如許，宿債胡爲未盡償。寧識吾心烈於火，得歸林下便清涼。
郊外即事七首  其一 袁燮
春風簸雨濕郊原，春水沄沄復舊痕。寂寞道傍堪歎處，柴門茅屋數家村。
郊外即事七首  其二 袁燮
舟中無事閲陳編，千古高風挹聖賢。奔走徒勞竟何補，興懷舊隠思凄然。
郊外即事七首  其三 袁燮
雨聲初斷暮雲橫，天意欲晴猶未晴。好向長空施巨手，掃除氛翳見清明。
郊外即事七首  其四 袁燮
清香忽向暗中來，應爲梅花取次開。愛汝風標真絕俗，何當環繞百千迴。
郊外即事七首  其五 袁燮
幾處汪汪成巨浸，傳聞昔日盡良田。興除利害寧無策，忍把膏腴久棄捐。
郊外即事七首  其六 袁燮
陰雲解駮晴光好，藜杖逍遥足自怡。月色漸遲風力細，初春便是浴沂時。
郊外即事七首  其七 袁燮
乍從塵土俯澄泓，瑩徹心神眼倍明。天下淵泉有如此，流清端的自源清。
遊靈山二首  其一 袁燮
何人題作一靈山，千古佳名不可刊。欲識此聲非浪得，試于高處一憑欄。
遊靈山二首  其二 袁燮
湖山秀美冠東南，況此山椒枕碧潭。眼界寬平無限景，箇中好處不容參。
雨中度東湖 袁燮
宿靄埋山未肯收，晚風吹雨濕衣裘。漁舠一葉烟波裏，添我胸中萬斛愁。
望東湖五首  其一 袁燮
澄泓萬頃浸冰輪，千尺驚看玉塔新。滿目輝光相照耀，乾坤何處不精神。
望東湖五首  其二 袁燮
天上金波印水心，心中波浪亦成金。小舟蕩漾金波裏，陡覺廣寒宮殿深。
望東湖五首  其三 袁燮
世故紛紛賺白頭，何如良夜一扁舟。霜風拂面心神肅，塵慮寧容一髮留。
望東湖五首  其四 袁燮
五十頹然一禿翁，湖山清興渺無窮。扁舟欲學鴟夷子，未有平吳霸越功。
望東湖五首  其五 袁燮
世上功名姑置之，微茫心事要深思。水光月色精神好，長使襟懷似此時。
又二首  其一 袁燮
重巒疊嶂巧縈紆，中有汪汪萬頃湖。山色水光相映發，清輝含處妙難摹。
又二首  其二 袁燮
平生酷愛水浮天，每到東湖意豁然。要識此湖功利溥，旱時無限蔭民田。
天童道上二首  其一 袁燮
嶪岌嶄巖太白峰，高名千古獨稱雄。放懷擬向山頭立，宇宙都歸一望中。
天童道上二首  其二 袁燮
太白峰前三十里，古松夾道奏竽笙。清輝秀色交相映，未羨山陰道上行。
登塔二首  其一 袁燮
塵俗區區咫尺間，著身高處眇人寰。平生望塔今登塔，聊向風前一解顔。
登塔二首  其二 袁燮
遠望巍峩聳百尋，今朝特達快登臨。最高未是真高處，無盡應須更盡心。
百步尖 袁燮
一山屹立萬山朝，壯觀稜稜倚碧霄。惆悵故交埋玉處，高名千古共岧嶢。
山中 袁燮
古松奇石水潺潺，小小茅庵一兩間。野性自知難適俗，山林僻處且偷閒。
山居二首  其一 袁燮
舍北巑岏萬疊青，門前列岫巧相迎。天公有意憐寒士，錫與公侯百雉城。
山居二首  其二 袁燮
城居未免囂塵役，野處閒觀德性初。究竟孰爲清與濁，此心安處即吾廬。
和姜子謙遊晁景迂祠 袁燮
百年風節仰英遊，喜見新詩爲點頭。微詆大賢雖可恨，不妨千載略同流。
題景范堂 袁燮
曾子才高事事能，就中一事最堪稱。前賢拯救蒼生意，頼有斯人解服膺。
書先塋二首  其一 袁燮
我卜山岡畝百金，家貧自嘆力難任。杉松盡是親栽植，寄與樵人念此心。
書先塋二首  其二 袁燮
杖藜數數款松關，豈爲多情酷愛山。痛念慈顔隔泉壤，此心那得片時閒。
覽鏡二首  其一 袁燮
朝來覽鏡一何衰，髮禿容枯半白髭。老態侵尋光景促，著鞭從此勿遲遲。
覽鏡二首  其二 袁燮
工夫一日不專精，面目塵埃已可憎。何必鑑人明得失，青銅相對即良朋。
聞鶑 袁燮
春曉園禽百族鳴，未知黄鳥可人心。閒中靜聽緜蠻語，絕勝歌喉要眇音。
觀魚 袁燮
波清日暖足優游，去去來來總自由。只爲貪心除未得，竟隨香餌上金鈎。
桔橰 袁燮
誰作機關巧且便，十尋繞指汲清泉。往來濟物非無用，俯仰由人亦可憐。
織婦 袁燮
列屋閒居曳綺羅，霜刀裁剪競新磨。那知紅女經營苦，軋軋寒機幾萬梭。
梅雨 袁燮
江鄉梅熟雨如傾，茅屋低頭困鬰蒸。小小悶人人莫厭，解教禾稼勃然興。
秋霽 袁燮
怪底中秋尚鬰蒸，滂沱三日勢如傾。今朝雨霽新涼入，始信清秋本自清。
霜 袁燮
肅肅嚴威不可干，劍鋩莫作等閒看。丈夫砥礪平生節，到此孤忠激肺肝。
新月二首  其一 袁燮
昨夜璇霄素魄淪，一痕初復便精神。輝光萬里從茲始，今夕端倪即是真。
新月二首  其二 袁燮
至精那得久沈淪，造化回環自有神。滿意只須三五夜，十分全體見天真。
霜月 袁燮
霜氣橫空月色明，寒侵肌骨不勝清。支筇忍凍遊山徑，胸次都無世俗情。
山月 袁燮
好風吹雨到山前，月與山翁故有緣。靜夜相看兩寥寂，水流巖下瀉潺潺。
冬至二首  其一 袁燮
朝來雲物效嘉祥，和氣初萌日漸長。相慶紛紛緣底事，由來人道貴陽剛。
冬至二首  其二 袁燮
陽剛初復一何微，萬彙亨嘉肇此時。只此胚胎須護惜，要教宇宙總熙熙。
冬日 袁燮
茅簷窮臘負朝暾，不羨紅爐獸炭溫。始信太陽和氣別，擬將此味獻金門。
和東林湛堂禪師喜雪韵五首  其一 袁燮
去歲寒雲久積陰，四郊雪片臘中深。今年一稔民安業，老守區區慰此心。
和東林湛堂禪師喜雪韵五首  其二 袁燮
祈禱精誠覬上通，嘉祥未與去年同。老懷日夜憂無奈，安得寒花屢舞風。
和東林湛堂禪師喜雪韵五首  其三 袁燮
恨無佳政布民間，賦斂猶繁獄未寬。來歲若非禾稼熟，窮檐何以免饑寒。
和東林湛堂禪師喜雪韵五首  其四 袁燮
皇皇有若救頭然，爲計無聊只籲天。殲厥遺蝗須尺瑞，由來積玉兆豐年。
和東林湛堂禪師喜雪韵五首  其五 袁燮
寂寞東林一老禪，殷勤念我惠佳篇。敢煩見在慈悲佛，爲我投誠過去僊。
玉簪 袁燮
琉璃爲葉玉爲葩，妙質天然不汝瑕。精彩照人香絕俗，遺簪端的自仙家。
紫薇花二首  其一 袁燮
蒙茸曲徑紫薇花，幾載藤蘿巧蔽遮。暫借斧斤還舊觀，依前萬蘂吐新葩。
紫薇花二首  其二 袁燮
紫微花對紫薇郎，何事齋前一樹芳。造物似教人努力，他年準擬侍君王。
芙蓉 袁燮
淺深紅穗遶汀洲，笑舞西風體力柔。雅意陂塘非玩物，令人却憶蓼花遊。
久不見竹堂高篇輒以湘窣索之兩詩繼至因用其韵  其一 袁燮
壺中老子興不淺，豐頰樽前勝玉梅。肯爲蓴羹下犀箸，聊憑催促好詩來。
久不見竹堂高篇輒以湘窣索之兩詩繼至因用其韵  其二 袁燮
往時賸喜親標格，今日無因款話言。兀坐書齋飽蔬食，想公飲客厭熊蹯。
詠凌霄花 袁燮
松柏扳援有女蘿，紅英亦復蔓高柯。侵尋縱上雲霄去，究竟依憑未足多。
拒霜花 袁燮
誰將名字强稱揚，弱質區區敢傲霜。霜隕葉枯紅粉落，元來棖也未爲剛。
園蔬六首  其一 袁燮
携鋤抱甕不辭勞，要使霜根足土膏。我去艱難生理窄，却疑學圃屬吾曹。
園蔬六首  其二 袁燮
白菘肥脃真佳品，紫芥蒙茸亦可人。環舍滿畦多且旨，寒儒專享未爲貧。
園蔬六首  其三 袁燮
深林十月飽清霜，寒氣侵凌味轉長。世上甘腴有如此，擬排閭闔獻君王。
園蔬六首  其四 袁燮
良朋過我食無魚，茅屋相尋只茹蔬。莫道藜羹滋味薄，要知瓜祭必齊如。
園蔬六首  其五 袁燮
朱門終日飫甘肥，綺繡盤筵鱠縷飛。寧識山林枯槁士，清風千古首陽薇。
園蔬六首  其六 袁燮
葷羶屏去忽三年，筋力扶持老尚堅。所養固知先大體，人生何苦嗜肥鮮。
黄葉 袁燮
黄葉紛紛舞勁風，反膏收液歲成功。明年滿眼春容好，却在今時索寞中。
詠橘 袁燮
風勁霜清木落時，金丸粲粲壓枝垂。貧家不作千奴計，一樹庭前也自奇。
謝王恭父惠石巖花二首  其一 袁燮
巖畔移來漫一叢，鮮鮮忽發十分紅。細看頗與鬷明類，言善方知美在中。
謝王恭父惠石巖花二首  其二 袁燮
生平悃愊了無華，投老胡爲也愛花。家釀朋壺助清興，會看落筆吐天葩。
梅花四首  其一 袁燮
百卉芳菲二月時，先春梅萼著疎枝。只緣姑射風姿別，不怕寒威損玉肌。
梅花四首  其二 袁燮
清香妙質總宜人，老幹青枝更絕塵。徹骨風流真我友，竹籬茅屋故相親。
梅花四首  其三 袁燮
寒花得水或成仙，體素含香亦可憐。韶嫩有餘清不足，此花獨步信無前。
梅花四首  其四 袁燮
其間妙處不容評，玉潔冰清亦强名。要識此花高絕處，解成佳實作和羹。
病起見梅花有感四首  其一 袁燮
不費春工巧剪裁，自然精彩粲瓊瑰。也知受命如松柏，故向隆冬取次開。
病起見梅花有感四首  其二 袁燮
霜月交輝色愈明，風標高節聖之清。諦觀毫髮無遺恨，始信名花集大成。
病起見梅花有感四首  其三 袁燮
古澗荒郊人迹少，幾枝摘索爲誰芳。因思陋巷甘岑寂，爲己工夫味更長。
病起見梅花有感四首  其四 袁燮
病餘百念不關心，偶見幽芳只自驚。世故紛紛易湮沒，會須借此滌塵襟。
蠟梅 袁燮
金相玉質舊同科，暗裏清香萬斛多。絕俗風流寧不似，調羹功用竟如何。
小松二首  其一 袁燮
瑣瑣新松雜穉杉，青青數寸倚嶄岩。牛岡自有神呵護，未怕林間走鹿饞。
小松二首  其二 袁燮
初栽準擬雨如膏，無奈晴暄思鬰陶。造物見憐甘澤霈，倚天會見百尋高。
咏竹 袁燮
此君林下靜無塵，苗裔生來便逸羣。頭角嶄然圓玉峙，養成直節要凌雲。
句 林鼐
四圍紫翠峰巒合，一片丹青樓閣開。
石井泉  其一 徐誼
布穀催春又一年，使君風斾爲翩然。清冷徹處真無際，果見靈源發漏泉。
石井泉  其二 徐誼
川原膴膴小曾巒，千古英雄劍氣寒。滲漉仁風并義澤，只今光燄在毫端。
石井泉  其三 徐誼
發揮有待天須靳，隠顯人間未得知。翰林主人工墨客，它年稚子亦能詩。
謫官南康軍 徐誼
花飛片片上衣襟，拾得飛花寘柳陰。莫遣便隨流水去，東君應有惜花心。
遊溈山 徐誼
我行之宜陽，便作大仰遊。上有參天松，下有漱石流。群峰拱梵宇，層層閟清幽。老禪雅愛客，要作數日留。泉石療我饑，竹風銷我憂。征塵積經年，可以少滌不。絕勝秋江上，獨釣滄浪舟。所恨招不來，莫我更唱酬。
玉梁觀 曾三聘
道人抱道常避人，閉門三月不識春。風風雨雨不相識，起迎北斗生精神。夜來夢揖梅子真，脫胎換骨隔一塵。玉池生液銀河潤，嚥𠻳自有元和津。山中且住不須去，九仙嶺上雲迷路。擣餘藥裹卧松根，只在丁當鳥鳴樹。
携茶訪楊東山 曾三異
搴衣不待履霜回，到得如今亦樂哉。泓穎有時供戲劇，軒裳無用任塵埃。眉頭猶自懷千恨，興到何如酒一杯。知道華山方睡覺，打門聊伴茗奴來。
上陳縣尹 劉爚
舊尹龔熊負令名，至今天日共清明。案頭未有人稱屈，村裏全無吏敢行。滿院茶香敲句穩，一簾花影韵琴清。後之學者誰其似，又說陳公政有聲。
挽蔡西山先生 劉爚
知君嬰世患，垂白竄南方。四海皆稱屈，群兒苦中傷。天資隨世殞，遺恨與天長。但誦箕山曲，招魂葬故鄉。
過偏嶺 劉爚
山行千里如井底，仰視但見山頭煙。今朝過嶺一縱目，無窮平野無窮天。
劉寺即事 劉爚
不到茲山二十年，豈知重見舊山川。煙深雖不見湖水，且看長空萬里天。
仙學堂 劉爚
蒼崖閟仙館，時有讀書聲。餘韵出雲表，泠泠清風生。從之不可得，悵望傷我情。
句 劉爚
雲影猶带濕，日光初漏明。
送程傅叟赴官臨海 陳謙
金華仙伯歌襦久，休父仍孫歛版遲。堂下言高鬷蔑惡，官中事了傅咸癡。苦心纔覩千年餘，垂翅新翻六月池。接淅中山聽餘令，徵黄敕使立多時。
送王孟同館黄巖見王簡卿侍郎 陳謙
吾子勇出鄉，賣文供啜菽。誰指石頭路，路滑去能速。大溪拍天流，返壑僅盈掬。神化闕功能，善世眩兼獨。寶瑟迹已陳，閥閲在林麓。飽盡天下眼，觀我亦具足。尚論宇宙廣，落處即爲福。請子房魏偕，點入丹青錄。
溫州劉教授石塔 陳謙
長劉提正律，折衝陳堂堂。少劉峙其躬，凜凜百鍊剛。獨立百世後，共分淵孟香。近市人不知，公論在八荒。
曲臺 陳謙
宗伯舊爲丞，曲臺今作長。欽聞孔聖言，德理政刑上。
凌丹亭  其一 陳謙
夜半脚心生熱雲，真人得法此其真。只緣露泄天機子，將身却近帝王尊。
凌丹亭  其二 陳謙
虛靜前知固常理，弄丸先生昔如此。不曾驚動世間人，須信是中元沒事。
凌丹亭  其三 陳謙
松釵滿地竹無聲，已將蛻羽鎖丹陵。漱津覓字俱陳跡，又有入山來乞靈。
鄂州南樓 陳謙
折羽沉絃思杳茫，南樓依舊倚斜陽。江湖草樹不相識，吳蜀舟車秪自忙。萬里秋聲驚客枕，一天凉月浸胡床。古今多少英雄恨，認取江南舊武昌。
瞿唐峽 陳謙
庸蜀諸羌水，荆吳萬里渾。不將崖約束，焉免壑崩奔。線引溫湯浦，觴浮雪水源。槎程疑欲盡，西望氣魂魂。
華盖山 陳謙
廛隠築東山，林高撼翠寒。雲藏安石館，竹掃葛仙壇。徑繞泉鳴壑，天低月近欄。秋風扶杖屨，漉酒助君歡。
句  其一 陳謙
青衫夜半何曾著，引興參差雜椒糈。
句  其二 陳謙
萬卷編抄高似屋，一門師友重如山。
詠松 李訦
半依巖岫倚雲端，獨立亭亭耐歲寒。一事頗爲清節累，秦時曾作大夫官。
謁丞相祠觀八陣圖 李訦
人言忠孝不磨滅，神物護持存水滸。千家陵谷幾變遷，此石不移自章武。本由黄帝古兵法，六十四以八爲伍。髯孫且懼仲達走，賊操遊魂何敢拒。刻銘沙石水底碑，教戰石存山下鼓。一片丹心天地間，萬世聞風猶禦侮。我來起敬凜如生，再拜一言公必取。瀼流東截陣圖前，寖隳城壁頹民宇。能安拳石止波流，願回瀼患思民撫。常使夔人知感公，踏磧年年弔千古。
控巴臺次韵  其一 李訦
翠岸紅燈寄語，要自江南看來。多景齊雲樓下，當年使鷁招回。
控巴臺次韵  其二 李訦
誰道地拘偪窄，須知天閟幽妍。一段丹青臺閣，何人淡掃松烟。
題平亭 李訦
狄公有記記蠻平，蠻不難平將貴精。勉矣諸君修將業，請將平字作亭名。
詠芍藥 謝堯仁
花蓓大如拳，花面或徑尺。紫者棲紫鸞，黄者浴黄鵠。或似扶桑枝，推上一輪赤。或似玻璃盆，稍久擎無力。又有似平叔，愛矜素粉白。又有似蜀人，喜染天水碧。或似包綠錦，未放丹砂折。或似浴青囊，未放沉麝發。應須和露剪，莫使見日色。廣陵精神全，免笑花無骨。
荷花 謝堯仁
奇奇水上花，湛湛花下水。花得水扶持，水因花富貴。當中既植藕，四畔還種葦。自然秋風生，便有江湖意。
酴醿 謝堯仁
下騰赤蛟身，上抽碧龍頭。千枝蟠一蓋，一蓋簪萬毬。花要带月看，香要和露收。一點落衣袂，經月氣未休。一點入釀甕，經歲味尚留。
九日登屏山 謝堯仁
有約携壺九日遊，扶筇選勝豁雙眸。天空晴送羣峰翠，野曠寒生落木愁。濁酒故饒狂士態，黄花羞插老人頭。憑高不管風吹帽，坐破屏山一色秋。
句 謝堯仁
半夜鬼神朝水府，五更鼓角動揚州。
辭靈康廟留題 劉坦之
木落天高廟妥靈，去來潮汐繞山青。年登民俗饒怡樂，海近蛟虯入杳冥。萬里一身頭既白，清樽三奠德惟馨。出門更合燒沈炷，青草連雲接洞庭。
雲洲 郭師元
昭代元豐日，雲洲致瑞祥。氤氳浮嶺表，精彩燦霞光。德政聞名邑，文章冠試場。二人符美應，今古共流芳。
和經略直閣寺丞贈劉升之蟄龍巖二首  其一 唐弼
古人事業不關書，聖處工夫咏舞雩。窈窕崖居辱題品，南陽端有卧龍無。
和經略直閣寺丞贈劉升之蟄龍巖二首  其二 唐弼
倚天寒碧鎖嵌空，咫尺丹霄有路通。莫向明時縮頭角，風雲只在笑談中。
三洲巖 唐弼
峒裏光陰經幾春，峒前蒼木垂千尋。不知空谷當年事，誰識龐眉處士心。殘月照人吞遠徼，晚風吹夢入幽岑。我來須訪神仙宅，好聽雲端環佩音。
汀州 陳映
元豐陳汀州，見謂黄太史。年登境無蝗，政恐不相似。
北樓 陳映
南澗吹雲過北團，北山飛鳥入南山。區區雲鳥緣何事，未似風流太守閒。
句 陳映
鄞江一丈水，清可照人心。
環溪夜坐 吳璋
江天閒晚已斜陽，靜掩柴門對草堂。葉落轉枝翻鶻影，星飛橫水带螢光。微風得雋驅殘暑，新月出音生嫩凉。坐覺秋容轉清爽，一聲漁笛在滄浪。
上人陳情十首之一 吳璋
下筆非能不自休，清談未足第三流。夢中讀易疑神動，醉裏吟詩想鬼愁。飛鶻豈徒驚燕雀，騎馿直欲度驊騮。此君須異無人識，慚愧當年遇褚裒。
句  其一 吳璋
各自芬芳花默默，兩相呼喚鳥津津。
句  其二 吳璋
風急城闉砧杵動，雨餘園圃轆轤收。
句  其三 吳璋
始訝長郊從此斷，忽驚行客近前來。
句  其四 吳璋
倒懸欲墮花如綴，背立將飛鳥似驚。
句  其五 吳璋
池塘不用夢春草，風雪何須在灞橋。
句  其六 吳璋
惜別有情空執手，贈行無緒不成章。
句  其七 吳璋
雁飛雲抹欹斜字，魚躍波摇出沒星。
句  其八 吳璋
水流天際驚春動，山入雲間鬭碧攢。
句  其九 吳璋
地暖尚疑消玉馬，雲開早欲放金雅。
句  其一○ 吳璋
衣無錦繡勞心織，味乏膏粱困舌耕。
句  其一一 吳璋
閒中坐作蜘蛛隠，夢裏逃成燕雀禪。
句  其一二 吳璋
弈棋但以忘憂耳，縱酒無如作病何。
句  其一三 吳璋
龍肝雉尾瓜蓴好，玉核金槌棗柰香。只有牛心猶未割，願如逸少得先嘗。
春日焦山觀瘞鶴銘 吳琚
昔愛山樵書，今踏山樵路。江邊春事動，梅柳皆可賦。犖确石徑微，白浪灑衣履。臨淵魚龍驚，捫崖猿鳥懼。古刻難細讀，斷缺蒼蘚護。歲月豈易考，書法但增慕。摩挲復三歎，欲去還小住。習氣未掃除，齒髮恨遲暮。華亭鶴自歸，長江只東注。寂寥千古意，落日起煙霧。
牡丹 吳琚
牡丹乘春芳，風雨苦相妬。朝來小庭中，零落已無數。魂銷梓澤國，腸斷馬嵬路。盡日向欄干，踟躕不能去。
句  其一 吳琚
細看爽氣無朝暮，浪說元規塵污人。
句  其二 吳琚
春歸百卉今無幾，獨立清微殿閣風。
湖上命酒作 尤棐
長風捲急雨，蕭條湖上來。癡雲低壓樹，雷霆助喧豗。雨過了無跡，萬物萌新荄。化機本無滯，爽氣先暗催。披衣一延攬，中情其徘徊。浩然觀太空，薄言命尊罍。
飲翁常之宅分韵得友字 陳峴
杖屨隨春風，邂逅得良友。行行西域道，觸目盡花柳。還步過茆茨，交歡亦何有。東鄰頗好事，邀我意良厚。南窗竹風涼，更命新醅酒。一醉何足辭，期此百年久。
宿董山寺 陳峴
送客聯鑣歸，得得招提宿。晚渡滄江口，路入青山曲。突兀忽在眼，一洗奔馳俗。然燈遽呼酒，僧留供野蔌。林高上明月，談聲響空谷。坐久夜益深，同來或鼾熟。明朝返城郭，此興真可錄。
雨中偶成 陳峴
雨聲春不絕，綠漲與池平。久摘花猶好，新鋤草又生。閉門惟我獨，終日斷人行。對酒還憂病，裁詩强遣情。
舟次鄂州 陳峴
蜀江來滾滾，楚望意悠悠。浩氣高情曉，新寒带晚秋。關山方北顧，烟火又南樓。蓬鬢天涯客，蕭然一葉舟。
全州觀風樓 陳峴
江源發蠻荒，來與湘灌遇。交流趨城隅，清映日東注。群山半楚越，馳驟若競赴。譙門百步南，樓堞此雄踞。觀風久標名，棟宇初改故。極目渺塞嶺，蔚起矗雲霧。千里聳翠碧，衆水橫練素。古寺带林薄，漁艇依野渡。村墟互隠見，風烟自朝暮。東西亙井絡，碁分雜營戍。偶值豐登年，樂此保生聚。秋風黄花天，良集盛簪屨。肴觴固匪虔，藉此山水具。登臨方興深，諸君幸少駐。
楚南偉觀樓 陳峴
平生足迹窮遐陬，一麾更守湖湘州。西接懸崖五溪曲，南望渺極蒼梧愁。天涯牢落孰慰意，千嶂倒影三江流。千里脈絡茲要會，意趣端與江山投。羣峰四遶立碧玉，带映林薄如雕鎪。虯蟠虎驟互起伏，天作地涌非凡儔。郊村依約半洲渚，遠明天際來歸舟。湖南素號清絕地，一旦呈露疑神謀。作成英奇易舊觀，俗化遠與鄒魯侔。寄語後來無泯沒，共保佳致傳千秋。
郡圃依綠亭 陳峴
修林平沼久荒埃，招領春風一笑回。掃凈莓苔分徑岸，剩添桃李結亭臺。時因休吏文書了，忽作閒人杖屢來。待與邦人同醉樂，一樽何惜少徘徊。
龍隠巖 陳峴
烟蘿深鎖非凡境，泉石相逢似故人。歸認落花猶恐誤，天風爲我隔囂塵。
全州礲巖 陳峴
泉流縈带戛冰玉，石壁深窈寒侵衣。開鑿應勞造化力，窟宅如待靈仙歸。
宿西湖凈寺聽僧樂梵唄 趙善漮
天涯知己集琳宮，文武升沉氣味同。仙樂幾回來座上，梵音半夜落天中。幻身何日脫塵劫，慧眼於今識色空。興盡歸來情不盡，晨昏隠隠麗譙東。
遊西山  其一 趙善漮
閒向西山頂上游，碧天高掛晚雲收。雨餘花氣濃如酒，風鼓松聲冷似秋。險句每驚神鬼泣，雅懷不貯古今愁。恍疑身在蓬萊境，笑指前溪當弱流。
遊西山  其二 趙善漮
古廟嵯峨占地靈，四山環抱聳螺青。松壇鶴去雲無伴，石洞龍歸雨亦腥。弛擔樵歌屯別徑，倚蓬漁笛起前汀。箇中真覺凝眸豁，一點心無俗慮縈。
謝周益公招賞木犀 楊炎正
翠圍侍女擁紅幢，霞臉調朱笑額黄。共醉東君千日酒，更翻西母九霞觴。人間天上高低影，月下風前自在香。輸得廣寒宮裏客，年年綠鬢賞秋光。
錢塘迎酒歌 楊炎正
錢塘妓女顔如玉，一一紅妝新結束。問渠結束何所爲，八月皇都酒新熟。酒新熟，浮蛆香，十三庫中誰最强。臨安大尹索酒嘗，舊有故事須迎將。翠翹金鳳烏雲髻，雕鞍玉勒三千騎。金鞭爭道萬人看，香塵冉冉沙河市。琉璃杯深琥珀濃，新翻曲調聲摩空。使君一笑賜金帛，今年酒賽真珠紅。畫樓突兀臨官道，處處繡旗誇酒好。五陵年少事豪華，一斗十千誰復校。黄公壚下謾徜徉，何曾見此大堤倡。惜無顔公三十萬，往醉金釵十二行。
贈醫士陳國器 楊炎正
君不曾三折肱，又不曾九折臂，海內行醫稱寡二。活人無數不言功，隨處得錢供一醉。道是宋清君不是，道似洞賓君不似。蕭然藍縷一烏巾，喚作醫家湖海士。觀君用藥如有神，問君傳方殊不秘。胸中活用三八法，二十四證無不治。痔兮痔兮果何物，我老甯堪爾爲累。五醫十手療不得，直待君來乞良劑。病根一去不留殘，勝似并州剪刀利。
謝朱宰借船 楊炎正
書生祿遬空自憐，三年官滿囊無錢。身如絆驥心千里，安得一舸西風前。令君磊落濟川手，留滯亦憐窮獨叟。大舟百尺影白虹，借我船家我何有。函牛之鼎著雞肋，涓滴渠須瓢五石。劣留兩席置圖書，輦石囊沙壓摇兀。典衣買酒餉三老，槌鼓鳴鑼人看好。相過重讀借船帖，我自盧胡君絕倒。
竹 楊炎正
此君清苦真吾似，更對騷人細說詩。松鼎炷香無俗韵，荷盤盛果近兒嬉。人情上下鷗在水，世事紛紜蛛挂絲。已約青山同晚節，一杯當釂莫牢辭。
題鄒氏桂軒 楊炎正
六六天頭一輪月，玉斧修成廣寒闕。□邊桂樹影婆娑，不許凡人手攀折。嫦娥嫁得月中仙，桂呈丹蕊月宮前。香風散盡花結子，子落下土生風烟。君家對月開軒戶，占斷風烟最佳處。花開天上定聞香，乘風快問蟾宮路。
送詩卷還周益公 楊炎正
萬象供吟景不慳，文窮催入鬢毛斑。譚犀豈止退三舍，識豹僅能窺一虨。水落舊痕溪石出，風收新雨嶺雲閑。湖山千里無逃景，都入騷人卷軸間。
壽周益公  其一 楊炎正
一相今年老，三孤只舊班。鼎彜都刻了，杖屨不勝閑。青遍人間眼，朱生鏡裏顔。君王記弧節，應賜壽香山。
壽周益公  其二 楊炎正
小住人間世，猶須五百年。平園日成趣，相國地行仙。玉律吹秋至，冰輪向夜圓。不妨斟壽酒，和月入金船。
壽宮使余丞相 楊炎正
間世生英傑，于時瑞幅員。昔爲天下宰，今作地行仙。帝渴梅調鼎，民思楫濟川。元戎辭屏翰，珍館逸林泉。勳業麒麟上，聲名奏華顛。落成新紫府，拂拭舊青氈。暇日來簪履，春風可管弦。蓮開花十丈，桃熟歲三千。雲駐東山境，星輝北斗躔。笑談皆雨露，指顧即陶甄。烏景行添線，蟾華且上弦。垂弧當紀節，稱兕正迎年。四海俱瞻仰，三宮助祝延。匹休和有宋，受福總無邊。試吏如孤遠，蒙恩夙記憐。姓名勤剡奏，庖廩費周旋。頂踵思持報，絲毫力未宣。一憑難老頌，再炷博山烟。願把如椽筆，重歸秉化權。倍書中令考，穩穩戴貂蟬。
壽周樞使  其一 楊炎正
璧月秋光滿，銀河夜色開。嘗從北辰所，飛墮一星來。許國身爲棟，居庭面對槐。黄封天上酒，歲歲酌金罍。
壽周樞使  其二 楊炎正
文武今三相，東西冠兩班。公身爲九鼎，國勢屹南山。經濟談間了，昇平掌上還。腐儒徒醉頌，窮老愧心顔。
壽趙帥  其一 楊炎正
今夕知何夕，祥光發帝庭。五雲扶聖日，一點見台星。廊廟須材久，絲綸洗耳聽。願從來歲始，天上酌脩齡。
壽趙帥  其二 楊炎正
昨歲將冰漕，今年握帥符。九街平甃玉，萬壽起浮圖。楚舞熙風月，湘歌暖袴襦。祝公香一瓣，處處博山爐。
蘧老寄龍涎香 楊炎正
瘴海驪龍供素沫，蠻村茉莉挹清滋。微參鼻觀猶疑似，全在爐煙未發時。
送竹根香鑪與人 楊炎正
枯槁形骸惟見耳，彫殘鬢髮只留鬚。平生大節堪爲底，今日灰心始見渠。
送柬牋與人 楊炎正
檢點交房有宿儲，楮先生輩亦中書。小王辭客元無用，大阮才高正要渠。揮洒雅宜供五鳳，緘題更可寄雙魚。春來觸物皆詩料，從此賡酬莫見疎。
送紙筆與何慶遠 楊炎正
阿連詩語已通神，玉板霜毫不厭珍。老我簿書安用此，自應回施與青春。
謝人送墨 楊炎正
黑月黳雲脫太清，海風吹上筆頭輕。瑣窗冷透芙蕖碧，定有新銘到九成。
送錢文季赴闕 楊炎正
赤城往歲南來雁，送客去時歲云晚。客來雁去兩三回，悵望赤城天共遠。狀元此去朝京師，不待玉立春班齊。疾飛一步上芸閣，有夢只報梅花知。
送崔憲使赴召 楊炎正
詔使乘軺赴日邊，此行何以異登仙。蓬萊路近春風暖，閶闔門開曉色鮮。不用歷階三粉署，便應平步五花磚。有人借問湘州倅，但道皤然雪滿顛。
句  其一 楊炎正
斷橋斜取路。
句  其二 楊炎正
扶筇向水村。
句  其三 楊炎正
此道欣逢泰。
句  其四 楊炎正
老子興悠哉。
句  其五 楊炎正
漁人四五家。
句  其六 楊炎正
熏爐炷麝煤。
句  其七 楊炎正
無人語心事。
句  其八 楊炎正
吟詩報答閑。
句  其九 楊炎正
柴門引徑斜。
句  其一○ 楊炎正
寒空散晚霞。
句  其一一 楊炎正
風月充三益。
句  其一二 楊炎正
只今且爲梅花醉。
句  其一三 楊炎正
尚須客裏訪蹉跎。
句 章森
渝舞氣豪傳漢俗，丙魚味美敵吳鄉。
勞拙堂歌 王謙
民吾同胞兮，撫之不得不勞兮。拙雖獲罪，庸可逃兮。僞不能以終朝兮，作之亦徒勞兮。拙雖未敗，久乃昭兮。
鐵橋峰 宋煜
拄杖何年擲向空，雲端隠約化晴虹。此橋端的通霄漢，誰與同遊訪月宮。
題朱明洞 宋煜
澗流一一抱峰回，面面林巒錦帳開。我品洞天居第七，只應題作小蓬萊。
蝴蝶洞 宋煜
陰深古木護漣漪，洞裏藏春人不知。不是桃源深有路，如向蝴蝶滿璚枝。
石臼洞 宋煜
清泉一派水潺潺，石穴端然一臼安。洗藥煉丹仙已去，只留踪跡與人看。
遺衣壇 宋煜
駕鶴乘鸞歸紫府，仙凡從此不相干。要傳當日飛昇事，收拾遺衣爲結壇。
朱子庵 宋煜
仙人自昔好樓居，怪石稜層倚碧虛。見說通天中有路，世間何處覓飆車。
黄野人庵 宋煜
淮南鷄犬上雲端，底事先生獨世間。上界應嫌官府足，不如平地且驂鸞。
竹符 宋煜
仙篆元非世俗書，筆端會把鬼神驅。當年筆迹今何在，洞客爭傳竹葉符。
句  其一 應子和
兩岸夕陽紅。
句  其二 應子和
蠟炬短燒紅。
句  其三 應子和
風過落花紅。
挽呂東萊先生  其一 陳孔碩
北望非吾土，南來獨此翁。孔顔當日意，杞宋百年風。與物陽春闊，隨形鏡影空。吾儕竟何罪，斯道合成窮。
挽呂東萊先生  其二 陳孔碩
語絕香奩壞，人非鐵磬存。罷官空數日，挾策與誰論。丈室塵埃亂，層城草木昏。寸心無訴處，號絕向令原。
牡丹 陳孔碩
既全國色與天香，底用人間紫與黄。却喜騷人稱第一，至今喚作百花王。
海棠 陳孔碩
幾樹繁紅一徑深，春風裁剪錦成屏。花前莫作淵才恨，且看楊妃睡未醒。
楊柳 陳孔碩
臘雪逢春次第消，等閒著脚上溪橋。柳條畢竟带兒女，一夜東風眼便嬌。
寄題劉潛夫于蔿于齋 陳孔碩
昔聞子元子，愛歌于蒍于。遣風今有繼，此意古爲徒。犢價踰刀劍，原飴變堇荼。聞絃知豈弟，連袂此歡呼。近事先苞篚，何人問牧芻。聚星亭澗好，容我受廛無。
無題 陳孔碩
鳴鼓人皆可，彈琴今復誰。儘賒王媼酒，休賦大蘇詩。
句 陳孔碩
南民何德辱公憂，六轡周遭死始休。
萬山 許錫
平時西北望山峰，我忽西行山忽東。東望不如西望好，只緣身已出山中。
詩一首 張斗南
辭得官來性又便，恰如病馬解韁牽。雖無白日三聲喏，贏得清宵一枕眠。
高宗皇帝挽詞  其一 李巘
建炎恢聖統，太上極尊名。夏祀參天永，堯勳冠古榮。艱難成帝業，付託本皇明。俯閲人間世，飈遊跨九清。
高宗皇帝挽詞  其二 李巘
壽歷開金筴，皇歡奉玉顔。難諶天道遠，忽愴帝鄉還。敷德戎夷外，安民禮樂間。功崇超大禹，神穴枕稽山。
高宗皇帝挽詞  其三 李巘
赫奕中興事，洪圖久系隆。垂裳三紀後，脫屣再星終。靈馭龍騰座，仙晨鶴翥空。薰琴無盡意，遏密卷悲風。
高宗皇帝挽詞  其四 李巘
漢帝傷心地，羹牆夢正勞。珠藏超赤水，鼎在泣烏號。神藻光仍煥，仁風遠更翺。百皇誰比德，商廟獨推高。
高宗皇帝挽詞  其五 李巘
映日龍輴動，喧天鳳吹休。橋仙融路碧，梧野結雲愁。萬葉休符衍，三年孝制脩。臣民瞻祖載，慟哭拜江流。
句 傅夢泉
吾非愛海棠，吾愛與吾惡，海棠自海棠。
題真仙巖 賈遵祖
翰林以謫流夜郎，我亦何爲涉此境。生平山水債未了，宦遊直度桂州嶺。牂牁江繞古融城，拂拭冠纓照清影。舉頭忽見真仙巖，盤空攫拏勢馳騁。天教刻削無遺巧，不知斤斧誰手秉。吻如蝕月醜蝦蟆，枵腹穹窿寬一頃。尸居龍見柱下史，宴坐似說常清靜。貫穿石澗飛驚湍，兩岸峽束垂機穽。茲晨邂逅得勝踐，身到中間發深省。青牛昔過函谷關，我陪五老曾造請。依然一念浩劫初，墮在塵埃官獨冷。童兒徐甲今何所，朝從南箕暮東井。當時與我極綢繆，默而禱之意相領。扶携騰上虛皇前，賜我金丹凌倒景。
鼠莽草 喬夢符
聞有一草名鼠莽，食之隨死不可醫。非惟自己受毒烈，輒使妻兒常號悲。本圖將此報私忿，不知官府誠難欺。人生樂國豈易得，輕命如此何愚癡。縣令慚無功及民，徒有勤懇形諸辭。後來有問誰爲此，但道東陽田家兒。
中興寺環翠閣 喬夢符
□盡烟波闊，風多客袂涼。清談饒有致，白日不知長。麥隴高低熟，繅車啞軋忙。歸來猶怪早，人影在斜陽。
題古城巖 鄒補之
依然雉堞古城基，開創由來自漢隋。南北兩門餘舊日，黔黎百歲話當時。循山㶁㶁陳公堨，鑿石巖巖葛令碑。萬丈懸崖如削玉，也應容我恣題詩。
句 鄒補之
曲江丞相言不售，范陽烽火連京畿。
夏日觀農 尤槩
行行曠野間，田家功正甫。老農謂予言，此中情難數。焦枯慮連旱，陰損慮積雨。插蒔復耕耘，酷日無從拒。豈不愛四肢，望歲忘其苦。但願慶豐年，得給人三鬴。
第一山 蔣介
第一山前萬里秋，野花衰草替人愁。中原好在平如掌，莫把長淮當白溝。
碧澗書堂 林夢英
臨川遇鄒君，示我銅陵辨。相邀游其間，百聞須一踐。自從雙耳聾，已辦兩足繭。武夷乃招隠，仙都輒策蹇。遥睇麻源村，夢思勞輾轉。今披碧澗記，華岡訂訛舛。疑信吁莫論，是非爭之褊。但欣泉石奇，堂成書可輦。晁侯雲夢胸，妙處參墳典。家有萬竹坡，琳琅閟營翦。徘徊康樂舊，此興尤不淺。人生貴自得，假物非至善。山川侈遭逢，所託各偕顯。嚴光釣越灘，叔子登楚峴。氣象不低摧，吾徒志當勉。相思邀未到，烟霞自舒卷。唯應原上月，共照人孤狷。
金石臺  其一 林夢英
雲作巖扉風自關，清陰半壑樹中間。傍廂更著茅亭好，放入西南一面山。
金石臺  其二 林夢英
臺後漫山十里梅，村南村北總詩材。荒寒莫恨無人領，會與奚奴杖屨來。
屠甸 莫若沖
偶然屠甸見浮屠，爲問屠中有物無。見說庖丁游刃在，恢恢全不費工夫。
趙仁父宴邑官平綠見招 莫若沖
平綠題詩四十年，尋幽不厭水雲邊。一犂還又耕春後，三白曾來醉臘前。自笑挂冠林下客，獲陪揮麈坐中賢。絕嫌幻色撩人思，快覩晴川遠接天。
過崇勝院 莫若沖
首歲融春卜有秋，曉行猶自索貂裘。身閒暫脫微官縛，市隠何如此地幽。一水相望三里近，十年重到片時留。買田擬作終焉計，真是飄然不繫舟。
題石門張氏園 莫若沖
爲米徒勞束带難，當時彭澤便休官。高情曾賦歸來句，盡入名園扁署看。
句 楊炳
釀溪煮海恩無極，千家沽酒萬家鹽。
雪 趙善沛
兒笑真珠滿盤碎，女疑荷葉雨中來。道人心下無些事，三箇柴頭品字煨。
梅花 趙師俠
南山有佳人，迥立未可親。而況得道者，其間梅子真。
游陽華巖  其一 趙師俠
出郭曾無十里賒，僊巖迎日號陽華。雲藏奧穾嵐光潤，信美元郎詠可家。
游陽華巖  其二 趙師俠
石罅空明石色鮮，霞舒乳滴巧雕鎸。縈迴棧道泉湍響，疑是僊家小有天。
次踏磧韻 費士戣
寶釧金釵盛峽風，遨頭爭逐去匆匆。旗標陣磧規模古，筵挹晴嵐氣色葱。宜有明珠酬白璧，空慚瓦缶間黄鐘。紛紛雪片呈佳瑞，一飽端知萬姓同。
挈家來游飫山林之美款泉石之勝引睇莆陽扁畫因慨思關河鼎沸版圖之歸無期當有任其咎者 趙彥吶
吏餘得得叩仙扃，蕭散還吾自在身。到耳鳴蟬□更靜，傍簷飛鳥亦相親。層巖障日崖根險，危柱擎空□色新。應念中州方熱惱，願分清泚藥斯民。
烏林行 馬子嚴
荆州兒曹不足恃，何物老瞞欺一世。兵書浪語十三篇，不料烏林出奇計。隆準雲孫驅伏龍，紫髯强援要江東。戈船植羽蔽寒日，雪浪崩崖驚晚風。行閒一卒如兒戲，持火絕江人不意。灰銷漢賊終老心，功入喬家少年壻。君不見華容道旁春草生，魂銷不聽車馬聲。哀猿夜啼霜月冷，空餘野燐沙邊明。
仙霞嶺 馬子嚴
鎮日崎嶇度遠山，遠山深處解征鞍。翠環水石四圍匝，凍積冰霜一夜寒。月影自催人起早，泉聲不許客眠安。明朝直向烟霞去，身在亨衢天地寬。
雲巖 馬子嚴
林深路轉山，巖虛雲觸石。是中立數椽，僅足安一室。斷罅開碧落，當晝懸白日。虬蘗掛乳竇，飛鼠傅石脊。山中古老人，對我誦記憶。昔爲鬼仙家，乃藉巨人力。劃地剖疆界，印泥遺指跡。至今百年餘，住世三度易。吾非梅子真，身是江南客。詹子武夷俊，邂逅願已適。扶携一登覽，相與有儔匹。林逋葉靜能，俱來一同席。二子善鼓琴，無弦徒挂壁。日暮雲已歸，今夕竟何夕。徘徊卧白雲，華胥何處覓。
章巖 馬子嚴
拳石中虛屋數椽，洞門東闢半規圓。木高長蔽三竿日，人到同觀一片天。行路不堪秋後暑，禪牀聊借午時眠。山僧爲我敲茶臼，相對爐香起暮烟。
黄花渡 馬子嚴
黄竹歌成雪未休，黄花渡口上橫舟。百錢買酒可能醉，千里懷人不奈愁。歲事只餘旬五日，家山猶隔兩三州。飛雲在目還知否，肯爲彫胡一餉留。
句  其一 馬子嚴
章村蓬蓽兩三家，籬落縱橫被野花。
句  其二 馬子嚴
亂點瓊葩豔豔明。
墨池發祥詩呈蔣教 劉名世
城頭學宮高巍巍，中有方井號墨池。窮冬不竭春不溢，往往石眼通江湄。故老相傳右軍宅，滌硯濡毫向池側。蘭亭絕筆跡成塵，此間池水猶能黑。紹興之年值丙寅，一夕鬰鬰浮烏雲。鄉閭拭目看盛事，集英三唱人姓陳。又聞淳熙改元歲，隔春預作文章瑞。甲科奪得漢庭魁，賢關解褐冠多士。九歲奇童面聖顔，闔郡十人俱賜第。近來復作烟霧飛，盈盈玉斗磨歙絲。忽焉陰霾黯蒼漢，模糊頃刻風披披。巧如奇花開異草，天女織出絞綃衣。須臾變態千萬狀，妙手點染水墨奇。此事頗亦涉神怪，疑有鬼物來遊嬉。不然下墊千年龜，圖書之祥將發揮。吾鄉文物盛洙泗，執經問道肩相隨。殘膏賸馥大沾溉，諸生借潤今其時。文昌終有應圖契，韓門高第皆可爲。先令地脈進佳貺，主張在公非義之。
句 劉名世
槐影已高公事少，蒲鞭不試訟庭閒。
龍爪石 翁華
香開巖桂露凄清，翠鎖晴嵐潑眼明。風度南枝烏鵲囀，月斜西塢玉繩橫。來游十里水雲窟，償我一生邱壑情。詩句乞君高挂壁，且容鼻息撼雷鳴。
陽華巖 孟坦中
路入瀟南地一隅，天開洞府若爲模。石扃高透雲常出，澗水中通崖不枯。來訪恍然驚澤國，醉眠清甚在冰壺。淡巖誰道真稀有，須信陽華天下無。
寄丹丘林詠道 桑世昌
小別俄驚歲屢周，尺書每每寄江頭。逢時共歎君肥遯，投老誰憐我倦游。書足三冬應潤屋，詩成千首必經侯。一尊縱負東湖約，尚及黄花碧樹秋。
夜對巾山塔燈呈史君李孟達寺簿 桑世昌
光明臺畔舊曾逢，何自飛來碧海東。未問眼根齊等級，要先心地證圓通。八還究竟千光合，四面回旋一視同。坐想玉霄風月夕，超然清對一詩翁。
句 桑世昌
翠添鄰塹竹，紅照屋山花。
臨終偈 劉堯夫
不到清泉白石邊，却來城市走喧喧。夜來一派銀潢水，瀉向瓊臺玉檻前。
句 劉堯夫
力推獰龍借水飲，手却猛虎奪石坐。
潭州 黄裳
維衡屹南荒，作鎮自開闢。定王十里城，處處見山色。
漢中行 黄裳
漢中沃野如關中，四五百里烟濛濛。黄雲連天夏麥熟，水稻漠漠吹秋風。七月八月䆉䅉紅，一家往往收千鍾。行人歎息風土好，居人生計何草草。老翁扶杖泣我前，此事何堪與君道。君不見屯軍十萬如貔貅，椎牛釃酒不得飽，飛芻輓粟無時休。禾稼登場雖滿眼，十有八九歸徵求。軍前輸米更和糴，囊括顆粒無乾餱。棱棱殺氣森平原，雖食我肉不敢言。陣馬如雲動雷電，戈戟摐撞相騰喧。口邊奪食與馬齧，馬飽人饑無處說。大吏明知但吁歎，百姓俛首當擭竊。天高日薄炊煙冷，村落蕭條往來絕。君莫問我漢中連年事，肝膈難言眼流血。似聞今年春，關外四五州。歲饑人無食，餓者頗亦稠。蕃人欲寇邊，此事信有不。時塗苟如此，人生不如死。死即萬事休，生則何時已。語多情極辭轉哀，野風颯颯吹黄埃。荒村相對兩嗚咽，收淚問我何方來。作官騎馬不易得，具與天子憐嬰孩。老翁已老死不惜，家有兒孫方戢戢。願君富貴爲愛惜，莫教還似翁今日。
罷糴行 黄裳
邊頭八月秋田熟，南村北村夜舂粟。大平車子走無輪，載米入場聲轆轆。官置斗斛人自量，市價日與時低昂。得錢却載車上去，出門掉臂歸山鄉。老翁扶杖笑且語，大兒踏歌小兒舞。酒酣歌罷喜復悲，却憶前年輸糴苦。田頭刈禾人未歸，吏已打門嗔我遲。名爲和糴實强取，使我父子長寒饑。今年官場有糴米，賣米得錢固其理。力排衆議改舊法，聞說郎中人姓李。小民無力酬天公，但願穀米年年豐。年年與官足兵食，三軍飽食眠秋風。郎中歸坐天子側，更與小民說休戚。莫使明年復開糴，老翁還作前年泣。
句 黄裳
障塞應懸隔，崇墉謾太高。
梅開一花 彭蠡
昨夜花神有底忙，先教踏白入南邦。冷將雙眼窺春破，肯把孤心受雪降。礬弟得兄呼最長，竹君取友嘆無雙。試於月夜窗前看，一在枝頭一在窗。
次石屏翁韻 戴龜朋
走遍江湖早得名，歸來哦句伺幃屏。故人今雨時相過，好酒新春肯獨醒。未用阮生三語掾，但遵迂叟四言銘。高明已悟閑居福，當見于門發舊馨。
金精山 曾興宗
投老篔簹幸卜鄰，蝸蠅更不累閑身。烟霞已作仙凡隔，洞戶蟠桃不計春。
篔簹谷 曾興宗
渭川千畝竹，可比萬戶侯。我有篔簹谷，此豈爲食謀。南山與北山，清絕真勝遊。飛泉助蕭爽，怪石添清幽。娛親自足樂，捧檄良可羞。日從抱節君，崎嶇經林丘。有酒對爾酌，得句爲爾謳。共結歲寒心，肯學炎涼儔。笑指親密友，不獨王子猷。
水竹幽居堂 曾興宗
山深景最幽，正爲幽人設。獲此一段奇，天意亦特達。水清濯吾纓，竹勁抱高節。鑿池爲延客，築室相娛悅。故人來清風，莫逆友明月。雅與仙境連，迥隔紅塵絕。此樂只自知，切勿與人說。
湖隄晚行 俞灝
暝色才從草色生，管弦羅綺盡歸城。不應閑却孤山路，我自扶藜月下行。
武康道中 俞灝
竹窗聽雨自安眠，不道驚湍近屋前。省得去年桃葉渡，水痕只到樹傍邊。
病眼 俞灝
三分春色二分過，檢校花程已下坡。近日頓然行樂少，今年分外負春多。閑身自在寧須祿，俗客相看只是魔。四百病中偏病眼，禁烟禁酒却如何。
鸜鵒 俞灝
守黑元知分，能言亦任真。人知不可食，我得自全身。牛背煙村畫，烏群野水春。從教鸚鵡貴，籠絡媚宮嬪。
雲海亭 俞灝
戀戀欄干去復留，恍然天地與身浮。水涵空界光無際，山在地州翠欲流。點破琉璃雲表雁，足成圖畫柳邊舟。歲闌却自忘歸興，更欲同爲雪後遊。
三高堂 俞灝
東華車馬日滔滔，始覺三高分外高。吳越衣冠幾春夢，古今身世一秋毫。臨流久立迷烟艇，駕月歸來認雪濤。琢句不成風又起，寒蒲霜鬢兩蕭騷。
偶成 俞灝
白髮黄塵一夢中，又將愁眼對春風。不知夜雨能多少，染得桃花到處紅。
句 俞灝
不知雨後更精神。
遊雲門 詹騤
輕裘肥馬春三月，到此經遊花正紅。欲覓上方幽隠處，老僧笑指白雲中。
讀書堂五首  其一 葉子强
詩書不策勳，歲月忽已晚。墮此塵𡏖網，吾行其既遠。胡寧於書事，意愛猶繾綣。况之迷蹊人，慕顧祇舊阪。扁旁真赤幟，所立示所本。又如農人心，終不置穮蔉。晞髮茅檐下，榮榮蘭九畹。初服苟未替，無亦驚晼晚。所逢非所安，吾廬盍云返。
讀書堂五首  其二 葉子强
娟娟百個竹，落落一丈松。豈無桃李華，春事孰與冬。寒菊北戶下，不鬭顔色穠。氣味如禿翁，忍死無容容。霜風落繫雁，露草棲織蛩。讀書真可人，明星耿疏篷。
讀書堂五首  其三 葉子强
小山後叢桂，方池前止水。泠然堂中人，枯槁祇中爾。平生不止酒，來此真止矣。今辰忽開尊，叵料真未止。瓶罍本非二，無罄亦無耻。卷尊佩君言，慕之戴星起。
讀書堂五首  其四 葉子强
左角明西方，十分農事回。鞭蒲正爾束，繫圄夷然開。我胡汝乎德，一朝變喧豗。仁義不蹂踐，肺肝自胚胎。再拜父老言，美意吾所該。詩書不得力，亦自書中來。
讀書堂五首  其五 葉子强
少長事壯厲，意氣彌九州。鞭車踏長路，渠料能夷猶。困此九折坂，嶔崎不容輈。彼須匪所彊，此售寧或求。猶有讀書心，大寒索衣裘。賤嗜匪貴獻，一拂銷百愁。寶此清浄退，相從賦歸休。農圃雅所問，同一壑一丘。
奉賦水仙花詩以謝提宮龔丈之貺 葉子强
水晶宮闕雲母軿，列仙夜宴曉未闌。萬妃倚竹翠袖寒，捧黄金杯白玉盤。勸酬未足雲中歡，天門叫班奏祥鸞。驚此綽約落塵寰，嫣然花面明雕欄。天香宮態冰雪顔，江梅避舍不敢干。肯與噲伍羞山樊，說似詩伯平章看。
光華亭 魏伯恂
亭高爽塏聳牙檐，萬種森羅共一川。坐使江山歸舊觀，欣看童稚望郵船。柳烟烘日塵迷渚，麥浪降風翠拍天。民物熙熙樂康阜，可無詩酒與君傳。
別袁昌州 張孝芳
昌元古佳郡，比屋談經史。山岡疊翠屏，溪瀨瀉清泚。蓄爲靈秀質，磊落出髦士。
句  其一 張孝芳
三十六峰天與寄，雲間只欠我題詩。
句  其二 張孝芳
鷄骨埋靈塔，龍門□佛龕。
句  其三 張孝芳
發舟馬頭岸，駐車牛尾驛。
紹熙辛亥六月中伏日出郭觀稼小休野石讀仲權正字壁間所題詩因次韻  其一 滕瑱
稻香藹藹暑風清，下馬傳觴聽水笙。父老指詩懷舊尹，爲鎸巖石寄心聲。
紹熙辛亥六月中伏日出郭觀稼小休野石讀仲權正字壁間所題詩因次韻  其二 滕瑱
身傍蓬萊近紫清，巧言一出忽如笙。祗今家食應無恙，書倩衡陽雁寄聲。
謁張文獻公祠 王偁
停舟曲江滸，吊古謁遺祠。巖巖始興公，遺澤芬在斯。堂傾風雨萃，碑斷苔蘚滋。芳春□行旅，落日歸文狸。唐宮替無事，衡鑒方獨持。弼諧展嘉猷，讜論非□□。雝雝朝陽鳳，粲粲補衮絲。側聞卧病後，九廟煙塵□。漁陽突騎來，中華混群彝。信哉砥柱力，用舍同安危。昭陵鐵馬空，僊李祚九疑。維餘蘭菊存，千秋恒若茲。我來薦微誠，再拜當前墀。顧瞻廟貌間，風度猶可希。武溪何茫茫，筆峯亦巍巍。只今相業隆，孰與前修期。臨風一長歎，山雨來霏霏。
余襄公祠 王偁
寂寞孤城野水濱，亂餘猶見幾家存。女牆落日埋秋草，官樹啼烏集暮雲。百戰徒聞存國步，孤忠誰復吊英魂。夜來遺廟荒庭月，長逐悲笳不忍聞。
寶林寺 王申
千載寶林寺，清幽每往還。兩潮巖上井，一塔寺中山。門對荒城冷，鄰分古縣閑。道人高處坐，役役笑塵寰。
上揚州太守 楊冠
古人肉食無遠謀，腰錢騎鶴上揚州。春風十里珠簾捲，但看竹西歌吹樓。天朝選用詩書帥，上策公言須自治。屏翰堅持保障功，江淮益壯金湯勢。北騎不敢縱南牧，關寒烟迷芳草綠。健兒歌舞樂昇平，一曲梅花細柳營。
千手眼白玉觀音偈嘲金使 徑山寺僧
一手動時千手動，一眼觀時千眼觀。幸自太平無一事，何須做得許多般。
資國院 羅之紀
倦逢磐石手摩挲，橫壓烏藤漫嘯歌。烟崦坡陀青玉案，寺山縹緲白雲窩。紙窗竹屋小盤礴，林影溪光相盪磨。試共老僧參此意，一聲喚醒讀書魔。
句 羅之紀
吾道非耶真可恥，此君豈是折腰人。
白雲廬 郭時雍
吾愛白雲雲愛吾，朝朝暮暮伴吾廬。從龍傍鳥隨他去，留與幽人作畫圖。
九日宴浮金亭 趙宗德
東山樹，何青青。鐔津水，何泠泠。茂樹可蔭，流水可聽。眉山夫子能解事，却于水邊樹下構危亭。洪波浴日金錯落，瘴雲不雨烟濛溟。風塵澒洞去天遠，草木蓊鬰知地靈。監州爲愛黄華節，携我登臨邀衆客。假令有酒多似藤江水，豈能洗我胸中之鬰抑。甘侯昆玉文武全，傾蓋交游五情熱。故人亦有許判官，清政平生心似鐵。文采風流喻幕賓，曾陪驄馬清南越。劉君元是薇省郎，治民有道多籌策。令簿懷才亦不群，芳名皆在斯文列。儒林龔魏兩茂學，逸氣直與青雲接。孟嘉落帽是何年，岸幘西風感前哲。天荒地老事茫茫，白髮無情滿頭雪。醒時飲，醉時歌。尊前要使衰顔酡，不飲奈此清興何。人生聚會能有幾，江海親舊今無多。
僻性 高遁翁
僻性一生忘嗜酒，勞神終日倦吟詩。尋常高卧松床穩，不管庭前鶴到遲。
曉徑 高遁翁
蘿徑朝飛雨，莓苔染翠濃。登山雙屐健，自擬少年同。
春暮 高遁翁
石橋門外送斜暉，柳灑清風透客衣。老眼看花能有幾，如何啼鳥暮春歸。
市橋晚坐 高遁翁
隔眼風塵寢，閒心照水清。牛羊歸古坂，鷗鷺集浮萍。倦我思垂釣，知誰共濯纓。湖光浮一鑑，倒暎夕陽明。
秋晚 高遁翁
風掃柴門凈，銀燈吐玉花。納凉憑□石，待月上窗紗。老去心猶壯，秋來鬢任華。不妨高枕睡，無夢到公家。
自詠遁翁 高遁翁
虛名蝸角不攖情，老木棉裘分此生。世事只隨今日過，心田留待後人耕。舊書豈厭從頭看，險路何妨退步行。俯仰欲求無所愧，舉頭惟對月華明。
甥舅同登進士亦世之不易得者今幸逢其會因吟一律以寄一以表祖宗積善之徵二以謝聖主寵賜之榮三以致勉忠之意二子惟勗諸 高遁翁
潦倒山林已二毛，忽聞□□下衡茅。祖宗積德幸多世，甥舅何妨共奪標。柳拂祥光看虎榜，杏扶春色上雲袍。從今莫作懷家計，須効忠良答聖朝。
田園偶興 高質齋
繞簷風景接崆峒，生計年年樂歲豐。布穀聲傳紅杏雨，□□調起綠楊風。桑麻遠近千村裏，禾黍高低一望中。每與鄰翁相慶社，醉歌不惜酒樽空。
溪石呈李思道 高質齋
共坐溪邊石，溪清心自涼。魚驚烟艇過，鷗笑野人忙。細草侵衣綠，飛花點鬢香。東風塵暫息，拍手送斜陽。
復和呈莫仲箎 高質齋
溪石綉苔綠，溪風飄晚凉。坐久得自若，物外知誰忙。渴飲竹泉冷，饑飯松花香。春光忽云暮，□□□□陽。
紀興 高質齋
湖上人家萬木村，白雲深護讀書門。年來不管頭顱白，自賀清風酒一樽。
秋日溪亭 高質齋
簾捲柴桑晚，深山俗駕疏。荒苔留鶴跡，落葉带蟲書。竹翠侵香案，泉聲漱石渠。烟霞便一枕，應笑把犁鋤。
懷古 呂定
我昔遊海上，東望三神山。風波幾萬里，蒼茫雲靄間。魚龍自掀舞，天空日月閒。神仙渺無跡，徐福去不還。空餘蓬萊閣，千載留人寰。
追和蘇子瞻遊峽山寺韻 呂定
山迥寶華閣，水遶金鎖灣。塵慮頓焉息，于茲開我顔。疎鐘日夕動，老僧林下還。天風吹白雲，悠悠滿松關。歸猿有餘悲，月明嘯空山。仙人自何來，翱翔八極間。手把玉芙蓉，吟笑鏘珮環。歌罷忽飛去，千峰堆翠鬟。
赴京 呂定
太白樓前雨乍收，畫船撾鼓上皇州。肯因離別牽愁思，要把勳名事壯遊。千里關河旗带月，一天星斗劍橫秋。胸中賸有安邊策，此去應當獻冕旒。
奉天門朝賀 呂定
曉日初臨萬歲山，寶幢華盖列朝班。九重天上來仙樂，五色雲中識聖顔。深殿捲簾香霧裊，近臣傳制珮聲還。嵩呼齊祝恩如海，散作陽和滿世間。
調兵 呂定
年少談兵膽氣豪，折衝千里豈辭勞。旌旗影動秋風瑟，鼓角聲回夜月高。紅錦裁鞍新試馬，黄金裝带舊懸刀。臨征自信軍容盛，五色團花繡戰袍。
扈駕 呂定
八月秋高戰馬肥，觀兵郊外振天威。一聲鳳吹迎鸞馭，五色龍文雜衮衣。劍戟橫空金氣肅，旌旗映日綵雲飛。令嚴星火諸軍奮，直斬單于塞上歸。
班師 呂定
紫塞回來雪正晴，王師百萬擁連營。馬嘶大地山河壯，旗捲長空日月明。龍虎臺高千嶂聳，鳳皇城近五雲生。聖顔有喜天心順，中外歡聞奏凱聲。
登東岳山 呂定
海內名山孰與齊，清風掖我上丹梯。鵬程九萬扶摇近，世界三千指顧低。瀑挂天門驚霹靂，雨蒸日觀出虹霓。太平會見東封盛，玉簡金書煥紫泥。
雪夜 呂定
漠漠同雲徧海涯，曉風寒逼綠窗紗。飛揚鱗甲三千界，粧點樓臺百萬家。何處妙歌金帳酒，誰人清對玉梅花。便應石鼎融冰水，烏帽籠頭自煮茶。
望岱岳 呂定
岱宗東望鬰嵯峨，萬丈仙橋鳥外過。秦樹千年空老大，漢碑終古不消磨。天壇夜靜乘星斗，石磴春深長薜蘿。記得舊遊曾載酒，頹然峰頂放長歌。
望嶧山 呂定
極目東山秀色濃，紫霄千葉醉芙蓉。題詩尚記仙人洞，飛珮曾過玉女峰。樹老孤桐秋露下，碑殘古篆暮雲封。何時再醉天門月，卧聽清風萬壑松。
登彭城樓 呂定
項王臺上白雲秋，亞夫墳前草樹稠。山色不隨人事改，水聲長近戍城流。空餘夜月龍神廟，無復春風燕子樓。楚漢興亡俱土壤，不須懷古重夷猶。
戲馬臺 呂定
據鞍揮指八千兵，昔日中原幾戰爭。追鹿已無秦社稷，逝騅方嘆楚歌聲。英雄事往人何在，寂寞臺空草自生。回首雲山青矗矗，黄流依舊遶彭城。
夜宿甓社湖 呂定
湖光如鏡迥無山，耿耿銀河路可攀。萬象不移天地外，一塵能到水雲間。月明孤嶼森樓閣，夜靜飛仙過珮環。借問孟城何處是，微微燈火綠楊灣。
金陵旅夜 呂定
一雨皇都萬象明，東風嬌囀上林鶑。火烟亭館春多少，鐘鼓樓臺夜幾更。枕上故園蝴蝶夢，枝頭斜月杜鵑聲。銀牋欲寫長相憶，滾滾江流不盡情。
過小孤山 呂定
八月靈槎溯海門，翠雲臺上醉芳樽。峰頭樓閤相高下，水底魚龍自吐吞。萬古青天留玉柱，五更紅日湧金盆。宦遊不盡登臨興，欲洗蒼苔頌聖恩。
登翠雲臺 呂定
一柱中流亦壯哉，分明世上有蓬萊。簾開廬阜層層出，船汎岷山滾滾來。夜冷神龍蟠水府，天青仙珮下瑶臺。閒將玉管吹明月，勾引翩翩彩鳳迴。
遊匡廬山 呂定
欲向匡廬觀瀑布，便從鼓蠡驟樓船。一聲長嘯來丹壑，千丈飛流下碧天。洞裏樓臺無歲月，雲中鷄犬有神仙。憑誰呼起巢松者，醉擁宮袍對酒眠。
度大庾嶺 呂定
鑿破鴻濛一竅通，至今傳說九齡功。天垂瘴雨蠻烟外，路入炎荒火樹中。萬里關河瞻北極，兩行旌旆過南雄。鷓鴣聲裏端陽近，榕樹青青荔子紅。
過峽山寺 呂定
峽江江上峽山寺，落日峰巒翠作堆。雲擁半空樓殿出，天然一幅畫圖開。仙人採藥和光洞，釋子翻經化樂臺。顧我紅塵車馬客，題詩無暇掃蒼苔。
登越王臺 呂定
海上荒臺草樹平，登臨不盡古人情。白雲萬里懷親舍，紅日中天望帝京。百粵山川秋歷落，山城樓閣晚崢嶸。醉來徙倚欄干曲，聽徹西風畫角聲。
浴日亭和蘇學士韻 呂定
危亭突兀倚青山，坐對扶桑碧海灣。紫霧欲生龍伯廟，洪濤先涌虎門關。光摇宇宙花生眼，影動闌干酒上顔。遥望蓬萊宮闕曉，一輪飛挂碧雲間。
遊海珠寺 呂定
何年神物抱珠遊，遺向滄浪第一洲。五色化成金世界，六鼇擎出寶香樓。光涵蛟室星辰動，影落龍宮日月浮。萬古團團天地裏，磬聲敲出海門秋。
登廣城樓 呂定
三尺龍泉事遠遊，越王臺上望南州。一天雨過千山曉，萬里風來五月秋。江郭樓臺蠻客市，海門烟日蜑家舟。臨戎不有安邊策，應愧常何薦馬周。
謁金華寺六祖法堂 呂定
坐閲人間幾百年，雙趺渾似後來禪。空空明鏡臺前地，寂寂紅塵境外天。風動法林從虎過，雲生咒鉢解龍眠。至今月到層樓上，應共祥光午夜圓。
新秋雨過述懷 宋光宗
中興日月明，王氣山河在。萬物飾昭回，稽首王言大。
會僚屬賞海棠偶有題詠 宋光宗
濃淡名花産蜀鄉，半含風露浥新妝。嬌嬈不減舊時態，誰與丹青爲發揚。
觀海棠有成 宋光宗
東風用意施顔色，艷麗偏宜著雨時。朝詠暮吟看不足，羨他逸蝶宿深枝。
待月詩 宋光宗
入夜跏趺多待月，移時箕踞爲看山。苔生晚片應知靜，雪動秋根會見閒。瘦鶴獨隨行藥後，高僧相對試茶間。疏篁百本松千尺，莫怪頻頻此往還。
賜余復 宋光宗
臨軒策士豈徒然，嗣守丕基務得賢。爾吐忠言攄素藴，吾縻好爵副詳延。愛君憂國毋終怠，厚澤深仁頼廣宣。賜宴瓊林修故事，朕心期待見詩篇。
和燕射 宋光宗
秋深欲曉歛輕烟，翠木森圍萬里川。閶闔啟關傳法駕，玉津按武會英賢。皇皇聖父明如日，挺挺良臣直似弦。韜武歡呼稱萬壽，未饒天保報恩篇。
題陸瑾漁家風景圖 宋光宗
翠嵐迎步興何長，笑領漁翁入醉鄉。日暮渚田微雨後，鷺鷥閒暇稻花凉。
題徐崇嗣沒骨牡丹圖 宋光宗
已過穀雨十六日，猶見牡丹鬭淺紅。曾不争先及開早，能陪芍藥到薰風。
題楊補之紅梅圖 宋光宗
去年枝上見紅芳，約畧紅葩傅淺妝。今日亭中足顔色，可能無意謝東皇。
題張萱游行士女圖 宋光宗
閒來洞口訪劉君，緩步輕擡玉線裙。細白桃花擲流水，更無言語倚彤雲。
賜楊萬里 宋光宗
黄蘆洲上雪初乾，風撼枯枝晚更寒。靜艤小舟誰得似，生涯瀟洒一漁竿。
句  其一 宋光宗
細疊輕綃色倍濃，晚霞猶在綠陰中。
句  其二 宋光宗
晴野花侵路，春陂水上橋。
句  其三 宋光宗
綺霞初結處，珠露未晞時。
句  其四 宋光宗
蓼岸飛寒蝶，汀沙戲水禽。
梅 張縯
向來懶不賦梅詩，禪榻忘機鬢已絲。月戶忽逢雙玉立，春風又見一年期。樓高縹緲明霜影，竹冷橫斜浸雪枝。尚笑閒塵除未盡，暗香猶著夢魂知。
雲岩寺  其一 張縯
棟宇何年有，雲岩擁樹深。山僧傳舊險，詩者有行吟。雲影侵巾屨，江聲送古今。荔枝何用數，撫字每勞心。
雲岩寺  其二 張縯
檻外滔滔水，岩前冉冉雲。行人舟似葉，題墨蘚生紋。歲月帆檣去，山川楚蜀分。十年三艤棹，永愧北山文。
次袁說友巫山十二峰古風二十五韻 張縯
化工神偉開物姿，劖石萬仞不作癡。巍峰聳立威鳳舉，急挾怒流奔馬遲。隠然萬里形勝重，信矣四海遊觀奇。天開匹練勢巀嶪，雲擁列嶂青參差。輿圖悚視天設險，舟檝競與江東之。何年宇宙此盤據，遠攬泰華宜肩隨。胸吞雲夢盪物表，眥决飛鳥忘神疲。元戎授任盛節制，列艦徑度羅旌旗。天香來時滿衣袖，講殿幾日辭書帷。詞源浩蕩春峽水，句律飄揚秋桂枝。天門有路穿水去，筆力到古羣峰低。遠參退之賦山囿，下陋樊川娛水嬉。有神相宅理應爾，夢賦靡曼奚其爲。流轉不根憐已久，高詠取正今逢時。昔年飛輓忝將指，異境名言猶念茲。大篇巨軸窺勝賞，赤甲白鹽神坐馳。有從絕唱發奇偉，衆作絢采同彰施。德風草偃閫以外，觀頌下轉江之湄。甯須三年奏漢計，行復八彩瞻堯眉。慈恩論契肯隔面，草堂枉駕欣解頤。我方卧雲書自伴，公詠入相衣宜緇。少須凋瘵盡撫摩，大賑廩粟歌噫嘻。會看丹詔來北闕，更上岷嶺登峨嵋。江山得助協嘉會，賡載歸寫明良詩。
題三峽堂 張縯
羣山危立接雲天，一水東朝會百川。泱漭堪輿無此壯，崔嵬疏鑿定何年。千秋躍馬興亡夢，一點飛鳬上下船。時有剛風來浩渺，起予高興九秋邊。
諸丈賡示前章再次韻 張縯
桃李層層媚遠天，碧蕪映带綺成川。英靈舊有凌雲賦，混一長看建武年。老去無知經世用，夢歸欲問泝江船。請君妙語驚頹懶，一笑詩壇酒社邊。
奉陪安撫大卿登八陣臺覽觀忠武侯諸葛公遺像偶成長句 張縯
白帝城西魚腹浦，十月江平見津滸。當年累石紛成行，此地卧龍經講武。轅門外建嚴中權，列陣相承存後伍。何人蛇勢識常山，未數魚麗矜鄭拒。懸知精神貫金石，尚想號令嚴鉦鼓。老兵料敵應疑生，川后澂波其敢侮。向令赤伏有遺符，下睨皇州直指取。云何遺跡司神明，獨靳豐功被寰宇。高城置酒供臨眺，往事興懷增歎撫。巍然王佐三代前，信矣名言照千古。
萬安驛 張縯
勁兵重卒付胡奴，⿰區支雀⿰區支魚計自疏。地入萬安知幾許，却憐此日始囘車。
題沔州諸葛武侯廟 張縯
赤伏終休運，前營落大星。皇王空禮樂，江漢閟英靈。斷壟牛羊入，空山草木青。經時須此牧，清淚灑泉扃。
九日登方山 滕璘
知君夙昔愛登山，特地相携上峻巒。豈但登高如杜牧，故應訪舊憶朱寬。凝眸直欲小東魯，振袂如將近廣寒。幸有酒尊供笑語，不愁歸路十分難。
靈棲巖 宋蒙
嶻嶻嶪嶪山如簇，磊磊落落石如屋。上有綠樹之陰陰，下有寒溜之涔涔。通天有竇十餘丈，遊子捫蘿來復往。是中端合巢神仙，桃花流水何杳然。我來正值春風暮，似笑賢勞又還去。準擬釃酒聊從容，對此坐想飛來峯。
次袁說友巫山十二峰二十五韻 閭丘泳
舟行觀山無定姿，篷底兀坐真兒癡。層崖複嶺正雜遝，平岡橫阜俄逶遲。晴嵐參天固競秀，深崖挺石尤多奇。遥岑浮眉綠點點，飛瀑懸劍鋒差差。飽聞巫山妙天下，今誦公詩如見之。蓬仙來應人間世，妙齡便有聲名隨。日談經術輔主聖，久領國計嗤駑疲。共推經邦濟川楫，暫建分陝元戎旗。百城聽命仰賜履，三邊制勝如籌帷。長江高唐神女峽，萬里昆崙分一枝。峯巒森立入霄漢，塔廟選勝居高低。響山猨啼聲若嘯，迎棹鴉舞來如嬉。金母分畀神靈職，孰云朝暮陽臺爲。琅函蘂笈發天秘，贊禹治水唐虞時。英辭一洗千載陋，寫之琬琰宜在茲。人思傳本快先睹，蔡邕石經車馬馳。北暢威名被沙漠，西奠夷落連黔施。帝遣雲軿鎮南極，祠宮姑寓江之湄。湘君時過鼓瑶瑟，宓妃豈復揚蛾眉。金關已侔坐少廣，丹經孰授踰期頤。野人塵容粗知學，素守亦復涅不緇。朅來乘軺職飛輓，兩見祈穀歌噫嘻。疲氓崎嶇上轉粟，舊業荒落南窺嶷。勞生屢已度劍棧，清游頗念登峨嵋。從今嵩高雅頌手，那數韓子南山詩。